title: Απόφαση του Συμβουλίου, της 12ης Μαρτίου 2010, σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και της κυβέρνησης των Νήσων Φερόες, με την οποία οι Νήσοι Φερόες συνδέονται με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης (2007-2013) της Ένωσης

text:
               17.9.2010

               EL

               Επίσημη Εφημερίδα της Ευρωπαϊκής Ένωσης

               L 245/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 12ης Μαρτίου 2010
   σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και της κυβέρνησης των Νήσων Φερόες, με την οποία οι Νήσοι Φερόες συνδέονται με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης (2007-2013) της Ένωσης
   (2010/558/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 186, σε συνδυασμό με το άρθρο 218 παράγραφος 5 πρώτο εδάφιο πρώτη πρόταση,
   την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η Επιτροπή διαπραγματεύτηκε, εξ ονόματος της Κοινότητας, συμφωνία επιστημονικής και τεχνολογικής συνεργασίας (εφεξής «η συμφωνία») με την κυβέρνηση των Νήσων Φερόες, η οποία προβλέπει προσωρινή εφαρμογή από 1ης Ιανουαρίου 2010. Με την προσωρινή εφαρμογή θα δοθεί η δυνατότητα σε οντότητες από τις Νήσους Φερόες να συμμετάσχουν στις προσκλήσεις υποβολής προτάσεων δυνάμει του έβδομου προγράμματος-πλαισίου της Ένωσης, που προβλέπεται να ξεκινήσουν τον Ιανουάριο 2010.

               (2)

               Οι διαπραγματεύσεις οδήγησαν στη συμφωνία που μονογραφήθηκε στις 13 Ιουλίου 2009.

               (3)

               Η συμφωνία θα πρέπει να υπογραφεί και να τεθεί σε προσωρινή εφαρμογή, εν αναμονή της ολοκλήρωσης των διαδικασιών για τη σύναψή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και της κυβέρνησης των Νήσων Φερόες, με την οποία οι Νήσοι Φερόες συνδέονται με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης (2007-2013) της Ένωσης, εγκρίνεται, εξ ονόματος της Ευρωπαϊκής Ένωσης, υπό την επιφύλαξη της σύναψης της εν λόγω συμφωνίας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης, υπό την επιφύλαξη της σύναψής της.
   Άρθρο 3
   Η συμφωνία εφαρμόζεται προσωρινά από 1ης Ιανουαρίου 2010, εν αναμονή της ολοκλήρωσης των διαδικασιών για τη σύναψή της.
   Άρθρο 4
   Η παρούσα απόφαση αρχίζει να ισχύει την ημέρα της έκδοσής της.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 12 Μαρτίου 2010.

            Για το Συμβούλιο

            Ο Πρόεδρος

         J. BLANCO

    ---documentbreak---

               17.9.2010

               EL

               Επίσημη Εφημερίδα της Ευρωπαϊκής Ένωσης

               L 245/2

         ΣΥΜΦΩΝΊΑ
   επιστημονικής και τεχνολογικής συνεργασίας μεταξύ της Ευρωπαϊκής Ένωσης και της κυβέρνησης των Νήσων Φερόες
   Η ΕΥΡΩΠΑΪΚΗ ΕΝΩΣΗ,
   στο εξής «η Ένωση»,
   αφενός,
   και
   Η ΚΥΒΕΡΝΗΣΗ ΤΩΝ ΝΗΣΩΝ ΦΕΡΟΕΣ,
   στο εξής «οι Νήσοι Φερόες»,
   αφετέρου,
   στο εξής τα «μέρη»,
   ΛΑΜΒΑΝΟΝΤΑΣ ΥΠΟΨΗ τη σημασία της τρέχουσας επιστημονικής και τεχνολογικής συνεργασίας μεταξύ των Νήσων Φερόες και της Ένωσης καθώς και το αμοιβαίο συμφέρον τους για την ενδυνάμωση της συνεργασίας τους στο πλαίσιο της εγκαθίδρυσης του Ευρωπαϊκού Χώρου Έρευνας,
   ΕΚΤΙΜΩΝΤΑΣ ότι οι ερευνητές των Νήσων Φερόες συμμετείχαν ήδη με επιτυχία στα έργα που χρηματοδοτούνται από την Ένωση,
   ΛΑΜΒΑΝΟΝΤΑΣ ΥΠΟΨΗ το συμφέρον και των δύο μερών να ενθαρρύνουν την αμοιβαία πρόσβαση των ερευνητικών τους φορέων σε δραστηριότητες έρευνας και ανάπτυξης στις Νήσους Φερόες, αφενός, και στα ενωσιακά προγράμματα-πλαίσια έρευνας και τεχνολογικής ανάπτυξης, αφετέρου,
   ΕΚΤΙΜΩΝΤΑΣ ότι οι Νήσοι Φερόες και η Ένωση έχουν συμφέρον να συνεργάζονται στα εν λόγω προγράμματα προς αμοιβαίο όφελος,
   ΕΚΤΙΜΩΝΤΑΣ ότι, με την απόφαση αριθ. 1982/2006/ΕΚ (1), της 18ης Δεκεμβρίου 2006, το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης υιοθέτησαν το έβδομο πρόγραμμα-πλαίσιο της Ευρωπαϊκής Ένωσης για δραστηριότητες έρευνας, τεχνολογικής ανάπτυξης και επίδειξης (2007 έως 2013) (στο εξής «το πρόγραμμα-πλαίσιο»),
   ΛΑΜΒΑΝΟΝΤΑΣ ΥΠΟΨΗ ότι η κυβέρνηση των Νήσων Φερόες συνάπτει την παρούσα συμφωνία, εξ ονόματος του Βασιλείου της Δανίας, δυνάμει της πράξης για τη σύναψη συμφωνιών βάσει του διεθνούς δικαίου από την κυβέρνηση των Νήσων Φερόες,
   ΕΚΤΙΜΩΝΤΑΣ ότι, με την επιφύλαξη των σχετικών διατάξεων της συνθήκης για τη λειτουργία της Ευρωπαϊκής Ένωσης (στο εξής «ΣλΕΕ»), η παρούσα συμφωνία και τυχόν δραστηριότητες στο πλαίσιο αυτής ουδόλως θα επηρεάσουν τις εξουσίες των κρατών μελών να αναλαμβάνουν διμερείς δραστηριότητες με τις Νήσους Φερόες στα πεδία της επιστήμης, τεχνολογίας, έρευνας και ανάπτυξης και να συνάπτουν, κατά περίπτωση, συμφωνίες γι’ αυτόν τον σκοπό,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Πεδίο εφαρμογής
   1.   Οι Νήσοι Φερόες, με τους όρους και τις προϋποθέσεις τους οποίους καθορίζει, ή στους οποίους παραπέμπει, η παρούσα συμφωνία και τα παραρτήματά της, συνδέονται με το πρόγραμμα-πλαίσιο, όπως αυτό θεσπίζεται με την απόφαση αριθ. 1982/2006/ΕΚ, τον κανονισμό (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος-πλαισίου και οι κανόνες διάδοσης των ερευνητικών αποτελεσμάτων (2007-2013) (2), καθώς και με τις αποφάσεις του Συμβουλίου 2006/971/ΕΚ (3), 2006/972/ΕΚ (4), 2006/973 ΕΚ (5), 2006/974/ΕΚ (6) και 2006/975/ΕΚ (7) σχετικά με τα διάφορα ειδικά προγράμματα στο πλαίσιο του προγράμματος-πλαισίου.
   2.   Όλες οι πράξεις που προκύπτουν από τις αναφερόμενες στην παράγραφο 1 πράξεις, συμπεριλαμβανομένων εκείνων με τις οποίες συγκροτούνται οι απαιτούμενες δομές για την εφαρμογή του προγράμματος-πλαισίου μέσω δραστηριοτήτων έρευνας δυνάμει των άρθρων 185 και 187 της ΣλΕΕ, εφαρμόζονται στις Νήσους Φερόες.
   3.   Επιπλέον της αναφερομένης στην παράγραφο 1, η συνεργασία μπορεί να περιλαμβάνει:

               α)

               τακτικές συζητήσεις σχετικά με τις κατευθύνσεις και τις προτεραιότητες των πολιτικών και του σχεδιασμού για την έρευνα στις Νήσους Φερόες και την Ένωση·

               β)

               συζητήσεις για τις προοπτικές συνεργασίας και την ανάπτυξη·

               γ)

               έγκαιρη παροχή πληροφοριών σχετικά με την υλοποίηση των προγραμμάτων και των ερευνητικών έργων των Νήσων Φερόες και της Ένωσης, καθώς και σχετικά με τα αποτελέσματα εργασιών που αναλαμβάνονται στο πλαίσιο της παρούσας συμφωνίας·

               δ)

               κοινές συναντήσεις·

               ε)

               επισκέψεις και ανταλλαγές ερευνητών, μηχανικών και τεχνικών·

               στ)

               τακτικές και διατηρούμενες επαφές μεταξύ διαχειριστών προγραμμάτων ή έργων των Νήσων Φερόες και της Ένωσης·

               ζ)

               συμμετοχή εμπειρογνωμόνων σε σεμινάρια, συμπόσια και εργαστήρια.

         Άρθρο 2
   Όροι και προϋποθέσεις για τη σύνδεση των Νήσων Φερόες με το πρόγραμμα-πλαίσιο
   1.   Νομικές οντότητες από τις Νήσους Φερόες συμμετέχουν σε έμμεσες δράσεις και σε δραστηριότητες του Κοινού Κέντρου Ερευνών του προγράμματος-πλαισίου με τους ίδιους όρους που ισχύουν για νομικές οντότητες από κράτη μέλη της Ένωσης, με την επιφύλαξη των όρων και προϋποθέσεων που προβλέπονται στα παραρτήματα Ι και ΙΙ ή που παραπέμπουν σε αυτά. Για ερευνητικές οντότητες από τις Νήσους Φερόες, οι όροι υποβολής και αξιολόγησης προτάσεων, καθώς και σύναψης συμφωνιών επιχορήγησης ή και συμβάσεων στο πλαίσιο ενωσιακών προγραμμάτων, είναι οι ίδιοι με τους όρους που ισχύουν για συμφωνίες επιχορήγησης ή και συμβάσεις οι οποίες συνάπτονται στο πλαίσιο των ίδιων προγραμμάτων με ερευνητικές οντότητες εγκατεστημένες στην Ένωση, λαμβανομένων υπόψη των αμοιβαίων συμφερόντων της Ένωσης και των Νήσων Φερόες.
   Νομικές οντότητες της Ένωσης συμμετέχουν σε ερευνητικά προγράμματα και έργα των Νήσων Φερόες με αντικείμενο αντίστοιχο εκείνων του προγράμματος-πλαισίου και με τους ίδιους όρους που ισχύουν για νομικές οντότητες από τις Νήσους Φερόες, με την επιφύλαξη των όρων και προϋποθέσεων που προβλέπονται στα παραρτήματα Ι και ΙΙ ή που παραπέμπουν σε αυτά. Νομική οντότητα εγκατεστημένη σε άλλη χώρα συνδεδεμένη με το πρόγραμμα-πλαίσιο (εφεξής «συνδεδεμένη χώρα») έχει, στο πλαίσιο της παρούσας συμφωνίας, τα ίδια δικαιώματα και υποχρεώσεις με νομικές οντότητες εγκατεστημένες σε κράτος μέλος, υπό τον όρο ότι η συγκεκριμένη συνδεδεμένη χώρα στην οποία είναι εγκατεστημένη η οντότητα έχει συμφωνήσει να παραχωρήσει σε νομικές οντότητες από τις Νήσους Φερόες τα ίδια δικαιώματα και υποχρεώσεις.
   2.   Από την ημερομηνία εφαρμογής της παρούσας συμφωνίας, οι Νήσοι Φερόες καταβάλλουν, για κάθε έτος διάρκειας του προγράμματος-πλαισίου, χρηματοδοτική συνεισφορά στον ετήσιο προϋπολογισμό της Ευρωπαϊκής Ένωσης. Η συμμετοχή των Νήσων Φερόες προστίθεται στο ποσό το οποίο προβλέπεται κατ’ έτος στον ετήσιο προϋπολογισμό της Ένωσης, για πιστώσεις αναλήψεων υποχρεώσεων προς κάλυψη χρηματοδοτικών αναγκών, οι οποίες ανακύπτουν από διάφορα μέτρα αναγκαία για την εκτέλεση, διαχείριση και λειτουργία του προγράμματος-πλαισίου. Οι κανόνες που διέπουν τον υπολογισμό και την πληρωμή της χρηματοδοτικής συνεισφοράς των Νήσων Φερόες εκτίθενται στο παράρτημα ΙΙΙ.
   3.   Αντιπρόσωποι των Νήσων Φερόες συμμετέχουν ως παρατηρητές στις επιτροπές του προγράμματος-πλαισίου, οι οποίες συγκροτούνται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των διαδικασιών άσκησης των εκτελεστικών εξουσιών που ανατίθενται στην Επιτροπή (8). Οι επιτροπές αυτές συνεδριάζουν χωρίς την παρουσία των αντιπροσώπων των Νήσων Φερόες κατά τη στιγμή της ψηφοφορίας. Οι Νήσοι Φερόες ενημερώνονται για το αποτέλεσμα. Η συμμετοχή, κατά τα αναφερόμενα στην παρούσα παράγραφο, έχει την ίδια μορφή, συμπεριλαμβανομένων των διαδικασιών λήψης πληροφοριών και τεκμηρίωσης, με τη μορφή συμμετοχής αντιπροσώπων των κρατών μελών.
   4.   Αντιπρόσωποι από τις Νήσους Φερόες συμμετέχουν ως παρατηρητές στο διοικητικό συμβούλιο του Κοινού Κέντρου Ερευνών. Η συμμετοχή κατά τα αναφερόμενα στην παρούσα παράγραφο έχει την ίδια μορφή, συμπεριλαμβανομένων των διαδικασιών λήψης πληροφοριών και τεκμηρίωσης, με τη μορφή συμμετοχής αντιπροσώπων των κρατών μελών.
   5.   Οι δαπάνες ταξιδίου και διαμονής των αντιπροσώπων των Νήσων Φερόες που συμμετέχουν σε συνεδριάσεις των επιτροπών και φορέων κατά τα αναφερόμενα στο παρόν άρθρο, ή σε συνεδριάσεις σχετικές με την εφαρμογή του προγράμματος-πλαισίου, που διοργανώνονται από την Ένωση, επιστρέφονται από την Ένωση στην ίδια βάση και σύμφωνα με τις διαδικασίες που ισχύουν εκάστοτε για τους αντιπροσώπους των κρατών μελών.
   Άρθρο 3
   Ενίσχυση της συνεργασίας
   1.   Τα μέρη καταβάλλουν κάθε προσπάθεια, στο πλαίσιο της εφαρμοστέας νομοθεσίας τους, για να διευκολύνουν την ελεύθερη διακίνηση και διαμονή ερευνητών που συμμετέχουν σε δραστηριότητες, οι οποίες καλύπτονται από την παρούσα συμφωνία, καθώς και τη διαμεθοριακή διακίνηση αγαθών που προορίζονται να χρησιμοποιηθούν στο πλαίσιο τέτοιων δραστηριοτήτων.
   2.   Τα μέρη μεριμνούν ώστε καμία φορολογική επιβάρυνση ή εισφορά να μην επιβάλλεται σε πράξεις μεταφοράς κεφαλαίων μεταξύ της Ένωσης και των Νήσων Φερόες, όταν τα κεφάλαια αυτά είναι απαραίτητα για τις δραστηριότητες που καλύπτονται από την παρούσα συμφωνία.
   Άρθρο 4
   Επιτροπή έρευνας ΕΚ-Νήσων Φερόες
   1.   Συγκροτείται κοινή επιτροπή, η οποία ονομάζεται «επιτροπή έρευνας ΕΕ-Νήσων Φερόες» τα καθήκοντα της οποίας περιλαμβάνουν:

               α)

               εγγύηση, αξιολόγηση και επανεξέταση της εφαρμογής της παρούσας συμφωνίας·

               β)

               εξέταση κάθε μέτρου που μπορεί να συμβάλει σε βελτίωση και επέκταση της συνεργασίας·

               γ)

               συζήτηση, σε τακτική βάση, των μελλοντικών κατευθύνσεων και προτεραιοτήτων των ερευνητικών πολιτικών και του ερευνητικού σχεδιασμού στις Νήσους Φερόες και την Ένωση, καθώς και των προοπτικών της μελλοντικής συνεργασίας·

               δ)

               με την επιφύλαξη των οικείων διαδικασιών έγκρισης εκάστου μέρους, εισαγωγή τεχνικών τροποποιήσεων στην παρούσα συμφωνία, εφόσον χρειάζεται.

         2.   Η επιτροπή έρευνας ΕΕ-Νήσων Φερόες μπορεί, κατόπιν αιτήματος, να εντοπίζει τις γεωγραφικές περιοχές των Νήσων Φερόες που ανταποκρίνονται στα κριτήρια του άρθρου 5 παράγραφος 1 του κανονισμού (ΕΚ) αριθ. 1083/2006 του Συμβουλίου, της 11ης Ιουλίου 2006, για τον καθορισμό των γενικών διατάξεων που διέπουν το Ευρωπαϊκό Περιφερειακό Ταμείο Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (9) και οι οποίες μπορούν, συνεπώς, να είναι επιλέξιμες για ερευνητικές δράσεις του προγράμματος εργασίας «Ερευνητικό δυναμικό» του ειδικού προγράμματος «Ικανότητες».
   3.   Η επιτροπή έρευνας ΕΚ-Νήσων Φερόες, η οποία αποτελείται από αντιπροσώπους της Επιτροπής και των Νήσων Φερόες, θεσπίζει τον εσωτερικό της κανονισμό.
   4.   Η επιτροπή έρευνας ΕΚ-Νήσων Φερόες συνεδριάζει τουλάχιστον μία φορά ανά διετία. Έκτακτες συνεδριάσεις πραγματοποιούνται κατόπιν αιτήματος εκατέρου των μερών.
   Άρθρο 5
   Τελικές διατάξεις
   1.   Τα παραρτήματα Ι, ΙΙ, ΙΙΙ και IV αποτελούν αναπόσπαστο μέρος της παρούσας συμφωνίας.
   2.   Η παρούσα συμφωνία συνάπτεται για την εναπομένουσα διάρκεια του προγράμματος-πλαισίου. Η παρούσα συμφωνία αρχίζει να ισχύει την ημέρα κατά την οποία αμφότερα τα μέρη θα έχουν κοινοποιήσει εκατέρωθεν την ολοκλήρωση των προς τούτο διαδικασιών τους. Εφαρμόζεται προσωρινά από 1ης Ιανουαρίου 2010.
   Η παρούσα συμφωνία μπορεί να τροποποιηθεί μόνο γραπτώς με κοινή συναίνεση των μερών. Η έναρξη ισχύος των τροποποιήσεων ακολουθεί την ίδια διαδικασία με αυτήν που εφαρμόζεται για την ίδια τη συμφωνία μέσω της διπλωματικής οδού. Οιοδήποτε από τα μέρη έχει, ανά πάσα στιγμή, τη δυνατότητα να καταγγείλει τη συμφωνία, με εξάμηνη προθεσμία γραπτής προειδοποίησης και μέσω της διπλωματικής οδού. Τα έργα και οι δραστηριότητες που ευρίσκονται σε εξέλιξη κατά τον χρόνο της καταγγελίας ή/και λήξης της παρούσας συμφωνίας συνεχίζονται μέχρις ότου ολοκληρωθούν, σύμφωνα με τους όρους που καθορίζονται στην παρούσα συμφωνία. Τα μέρη ρυθμίζουν από κοινού τυχόν άλλες συνέπειες της καταγγελίας.
   3.   Εάν εκάτερο των μερών κοινοποιήσει στο άλλος μέρος ότι δεν θα συνάψει την παρούσα συμφωνία, συμφωνούνται αμοιβαίως τα εξής:

               —

               η Ένωση αποδίδει στις Νήσους Φερόες τη συμμετοχή τους στον ετήσιο προϋπολογισμό της Ευρωπαϊκής Ένωσης, όπως αναφέρεται στο άρθρο 2 παράγραφος 2,

               —

               παρακρατούνται όμως τα κεφάλαια που έχει δεσμεύσει η Ένωση στο πλαίσιο της συμμετοχής νομικών οντοτήτων των Νήσων Φερόες σε έμμεσες δράσεις, συμπεριλαμβανομένων των πόρων που αποδίδονται κατά την έννοια του άρθρου 2 παράγραφος 5,

               —

               έργα και δραστηριότητες που έχουν δρομολογηθεί δυνάμει της προσωρινής εφαρμογής της παρούσας συμφωνίας και ευρίσκονται σε εξέλιξη κατά τον χρόνο της αναφερόμενης στην παράγραφο 2 κοινοποίησης συνεχίζονται μέχρις ότου ολοκληρωθούν σύμφωνα με τους όρους που καθορίζονται στην παρούσα συμφωνία.

         4.   Σε περίπτωση που η Ένωση αποφασίσει να αναθεωρήσει το πρόγραμμα-πλαίσιο, κοινοποιεί στις Νήσους Φερόες το ακριβές περιεχόμενο των αναθεωρήσεων εντός μίας εβδομάδας αφότου εγκριθούν από την Ένωση. Σε παρόμοια περίπτωση αναθεώρησης ή επέκτασης των ερευνητικών προγραμμάτων, οι Νήσοι Φερόες έχουν τη δυνατότητα να καταγγείλουν την παρούσα συμφωνία, με εξάμηνη προθεσμία προειδοποίησης. Τα μέρη ειδοποιούν για την πρόθεσή τους να καταγγείλουν ή να παρατείνουν την παρούσα συμφωνία εντός τριών μηνών αφότου εκδοθεί η απόφαση της Ένωσης.
   5.   Σε περίπτωση που η Ένωση θεσπίσει νέο πολυετές πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης, νέα συμφωνία μπορεί να αποτελέσει αντικείμενο αναδιαπραγμάτευσης ή ανανέωσης, υπό αμοιβαίως συμφωνημένους όρους, κατόπιν αιτήματος εκατέρου των μερών.
   6.   Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η ΣλΕΕ και υπό τους όρους που καθορίζονται στη συνθήκη αυτή, και, αφετέρου, στην επικράτεια των Νήσων Φερόες.
   7.   Η παρούσα συμφωνία συντάσσεται εις διπλούν στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, καθώς και τη γλώσσα των Νήσων Φερόες, όλα δε τα κείμενα είναι εξίσου αυθεντικά.

      Съставено в Брюксел на трети юни две хиляди и десета година.
      Hecho en Bruselas, el tres de junio de dos mil diez.
      V Bruselu dne třetího června dva tisíce deset.
      Udfærdiget i Bruxelles den tredje juni to tusind og ti.
      Geschehen zu Brüssel am dritten Juni zweitausendzehn.
      Kahe tuhande kümnenda aasta juunikuu kolmandal päeval Brüsselis.
      'Εγινε στις Βρυξέλλες, στις τρεις Ιουνίου δύο χιλιάδες δέκα.
      Done at Brussels on the third day of June in the year two thousand and ten.
      Fait à Bruxelles, le trois juin deux mille dix.
      Fatto a Bruxelles, addì tre giugno duemiladieci.
      Briselē, divi tūkstoši desmitā gada trešajā jūnijā
      Priimta du tūkstančiai dešimtų metų birželio trečią dieną Briuselyje.
      Kelt Brüsszelben, a kétezer-tizedik év június harmadik napján.
      Magħmul fi Brussell, it-tielet jum ta' Ġunju tas-sena elfejn u għaxra.
      Gedaan te Brussel, de derde juni tweeduizend tien.
      Sporządzono w Brukseli dnia trzeciego czerwca dwa tysiące dziesiątego roku.
      Feito em Bruxelas, em três de Junho de dois mil e dez.
      Întocmit la Bruxelles, la trei iunie două mii zece.
      V Bruseli tretieho júna dvetisícdesať.
      V Bruslju, dne tretjega junija leta dva tisoč deset.
      Tehty Brysselissä kolmantena päivänä kesäkuuta vuonna kaksituhattakymmenen.
      Som skedde i Bryssel den tredje juni tjugohundratio.
      Gjørdur í Brússel triðja juni tvey túsund og tíggju.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Ühenduse nimel
         Για την Ευρωπαϊκή Κοινότητα
         For the European Union
         Pour l'Union européenne
         Per l'Unione europea
         Eiropas Savieníbas vārdā
         Europos Sajungos vardu
         Az Európai Unió részéről
         Ghall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Fyri Evropeiska Somveldið

         За правителството на Фарьорските острови
         Por el Gobierno de las Islas Feroe
         Za vládu Faerských ostrovů
         For Færøernes landsstyre
         Für die Regierung der Färöer
         Fääri saarte valitsuse nimel
         Για την Κυβέρνηση των Νήσων Φερόες
         For the Government of the Faroes
         Pour le gouvernement des îles Féroé
         Per il governo delle isole Færøer
         Fēru salu valdības vārdā
         Farerų Vyriausybės vardu
         A Feröer szigetek kormánya részéről
         Għall-Gvern tal-Gżejjer Faeroe.
         Voor de regering van de Faeröer
         W imieniu rządu Wysp Owczych
         Pelo Governo das IIhas Faroé
         Pentru Guvernul Insulelor Feroe
         Za vládu Faerských ostrovov
         Za Vlado Ferskih otokov
         Färsaarten hallituksen puolesta
         För Färöarnas landsstyre
         Fyri Føroya landsslýri

      (1)  ΕΕ L 412 της 30.12.2006, σ. 1.

      (2)  ΕΕ L 391 της 30.12.2006, σ. 1.

      (3)  ΕΕ L 400 της 30.12.2006, σ. 86.

      (4)  ΕΕ L 400 της 30.12.2006, σ. 243.

      (5)  ΕΕ L 400 της 30.12.2006, σ. 272.

      (6)  ΕΕ L 400 της 30.12.2006, σ. 299.

      (7)  ΕΕ L 400 της 30.12.2006, σ. 368.

      (8)  ΕΕ L 184 της 17.7.1999, σ. 23.

      (9)  ΕΕ L 210 της 31.7.2006, σ. 25.
   ΠΑΡΑΡΤΗΜΑ I

      ΟΡΟΙ ΚΑΙ ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΝΟΜΙΚΩΝ ΟΝΤΟΤΗΤΩΝ ΑΠΟ ΚΡΑΤΗ ΜΕΛΗ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΙΣ ΝΗΣΟΥΣ ΦΕΡΟΕΣ

   Για τους σκοπούς της παρούσας συμφωνίας, ως «νομική οντότητα» νοείται κάθε φυσικό ή νομικό πρόσωπο το οποίο έχει συσταθεί σύμφωνα με το εθνικό δίκαιο του τόπου εγκατάστασής του ή σύμφωνα με το ενωσιακό δίκαιο, διαθέτει νομική προσωπικότητα και έχει την ικανότητα, ιδίω ονόματι, να είναι υποκείμενο δικαιωμάτων και υποχρεώσεων.
   Ι.   Όροι και προϋποθέσεις συμμετοχής νομικών οντοτήτων από τις Νήσους Φερόες σε έμμεσες δράσεις του προγράμματος-πλαισίου

               1.

               Η συμμετοχή και χρηματοδότηση των «νομικών οντοτήτων» που είναι εγκατεστημένες στις Νήσους Φερόες σε ό,τι αφορά έμμεσες δραστηριότητες του προγράμματος-πλαισίου πληρούν τους όρους και τις προϋποθέσεις που καθορίζονται, για τις «συνδεδεμένες χώρες» στον κανονισμό (ΕΚ) αριθ. 1906/2006. Σε περίπτωση που η Ένωση θεσπίσει διατάξεις για την εφαρμογή των άρθρων 185 και 187, οι Νήσοι Φερόες έχουν τη δυνατότητα να συμμετέχουν σε νομικές δομές δημιουργούμενες δυνάμει των εν λόγω διατάξεων, με την επιφύλαξη κανόνων βάσει των οποίων καθορίζονται οι νομικές αυτές δομές.
               Νομικές οντότητες εγκατεστημένες στις Νήσους Φερόες είναι επιλέξιμες για συμμετοχή σε έμμεσες δράσεις βάσει των άρθρων 185 και 187 της ΣλΕΕ, με τους ίδιους όρους που ισχύουν για νομικές οντότητες εγκατεστημένες στα κράτη μέλη.
               Νομικές οντότητες εγκατεστημένες στις Νήσους Φερόες είναι επιλέξιμες, με τους ίδιους όρους που ισχύουν για νομικές οντότητες εγκατεστημένες στα κράτη μέλη, για δανειοδότηση από την Ευρωπαϊκή Τράπεζα Επενδύσεων στο πλαίσιο δανείων που συνάπτει η τελευταία προς υποστήριξη ερευνητικών στόχων του προγράμματος-πλαισίου (χρηματοδοτική διευκόλυνση καταμερισμού του κινδύνου).

               2.

               Νομικές οντότητες από τις Νήσους Φερόες συνεξετάζονται παράλληλα με νομικές οντότητες της Ένωσης, έτσι ώστε να επιλεγεί επαρκής αριθμός ανεξάρτητων εμπειρογνωμόνων για την άσκηση των καθηκόντων και υπό τους όρους που προβλέπονται στα άρθρα 17 και 27 του κανονισμού (ΕΚ) αριθ. 1906/2006 και για συμμετοχή σε διάφορες ομάδες και συμβουλευτικές επιτροπές του προγράμματος-πλαισίου, κατόπιν συνεκτίμησης των δεξιοτήτων και γνώσεων που κρίνονται αναγκαίες για τα καθήκοντα που τους έχουν ανατεθεί.

               3.

               Σύμφωνα με τον κανονισμό (ΕΚ) αριθ. 1906/2006 και τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (1) (εφεξής «ο δημοσιονομικός κανονισμός»), συμφωνία ή/και σύμβαση επιχορήγησης που συνάπτει η Ένωση με κάθε νομική οντότητα των Νήσων Φερόες για την υλοποίηση έμμεσης δράσης προβλέπει τη διενέργεια λογιστικών και άλλων ελέγχων διεξαγομένων εκ μέρους, ή υπό την εξουσία, της Επιτροπής ή του Ελεγκτικού Συνεδρίου της Ευρωπαϊκής Ένωσης. Με πνεύμα συνεργασίας και αμοιβαίου συμφέροντος, οι αρμόδιες αρχές των Νήσων Φερόες παρέχουν κάθε εύλογη και εφικτή βοήθεια που κρίνεται αναγκαία ή χρήσιμη υπό τις εκάστοτε περιστάσεις για τη διενέργεια τέτοιων λογιστικών και άλλων ελέγχων.

         ΙΙ.   Όροι και προϋποθέσεις συμμετοχής νομικών οντοτήτων από τα κράτη μέλη σε ερευνητικά προγράμματα και έργα των Νήσων Φερόες

               1.

               Για τη συμμετοχή νομικών οντοτήτων εγκατεστημένων στην Ένωση, οι οποίες έχουν συσταθεί σύμφωνα με το εθνικό δίκαιο ενός εκ των κρατών μελών της Ένωσης ή σύμφωνα με το ενωσιακό δίκαιο, σε έργα προγραμμάτων έρευνας και ανάπτυξης των Νήσων Φερόες, ενδέχεται να απαιτείται και η από κοινού συμμετοχή μίας τουλάχιστον νομικής οντότητας των Νήσων Φερόες. Οι σχετικές προτάσεις συμμετοχής υποβάλλονται από κοινού, οσάκις απαιτείται, με μία ή περισσότερες νομικές οντότητες των Νήσων Φερόες.

               2.

               Με την επιφύλαξη της παραγράφου 1 και του παραρτήματος ΙΙ, δικαιώματα και υποχρεώσεις νομικών οντοτήτων εγκατεστημένων στην Ένωση που συμμετέχουν σε ερευνητικά έργα των Νήσων Φερόες υπαγόμενα σε προγράμματα έρευνας και ανάπτυξης, οι όροι και προϋποθέσεις υποβολής και αξιολόγησης προτάσεων καθώς και ανάθεσης και σύναψης συμφωνιών ή/και συμβάσεων επιχορήγησης τέτοιων έργων υπόκεινται στους νόμους, τις κανονιστικές ρυθμίσεις και τις κυβερνητικές κατευθύνσεις που διέπουν τα προγράμματα έρευνας και ανάπτυξης των Νήσων Φερόες, καθώς και, κατά περίπτωση, σε περιορισμούς σχετικούς με την εθνική ασφάλεια, οσάκις ενδείκνυται, όπως εφαρμόζονται για τις νομικές οντότητες των Νήσων Φερόες και με ισότιμη μεταχείριση, λαμβανομένης υπόψη της φύσεως της συνεργασίας μεταξύ των Νήσων Φερόες και της Ένωσης στο συγκεκριμένο πεδίο.
               Η χρηματοδότηση νομικών οντοτήτων εγκατεστημένων στην Ένωση, οι οποίες συμμετέχουν σε ερευνητικά έργα υπαγόμενα σε προγράμματα έρευνας και ανάπτυξης, υπόκειται στους νόμους, τις κανονιστικές ρυθμίσεις και τις κυβερνητικές κατευθύνσεις που διέπουν τα προγράμματα έρευνας και ανάπτυξης και, κατά περίπτωση, σε περιορισμούς σχετικούς με την εθνική ασφάλεια, όπως εφαρμόζονται για νομικές οντότητες που δεν ανήκουν στις Νήσους Φερόες και που συμμετέχουν σε ερευνητικά έργα στο πλαίσιο προγραμμάτων έρευνας και ανάπτυξης των Νήσων Φερόες. Σε περίπτωση που δεν παρέχεται χρηματοδότηση στις νομικές οντότητες που δεν ανήκουν στις Νήσους Φερόες, οι νομικές οντότητες της Ένωσης βαρύνονται με τις ίδιες δαπάνες, συμπεριλαμβανομένου του μεριδίου τους στις γενικές διαχειριστικές και διοικητικές δαπάνες του έργου.

               3.

               Οι προτάσεις για έρευνα σε κάθε τομέα υποβάλλονται στο Συμβούλιο Έρευνας των Νήσων Φερόες (Granskingarráðið).

               4.

               Οι Νήσοι Φερόες ενημερώνουν τακτικά την Ένωση σχετικά με τα τρέχοντα προγράμματα των Νήσων Φερόες και τις δυνατότητες συμμετοχής νομικών οντοτήτων εγκατεστημένων στην Ένωση.

      (1)  ΕΕ L 248 της 16.9.2002, σ. 1.
   ΠΑΡΑΡΤΗΜΑ II

      ΑΡΧΕΣ ΣΧΕΤΙΚΑ ΜΕ ΤΟΝ ΕΠΙΜΕΡΙΣΜΟ ΤΩΝ ΔΙΚΑΙΩΜΑΤΩΝ ΔΙΑΝΟΗΤΙΚΗΣ ΙΔΙΟΚΤΗΣΙΑΣ

   I.   Εφαρμογή
   Για τους σκοπούς της παρούσας συμφωνίας: η «διανοητική ιδιοκτησία» νοείται κατά την έννοια του άρθρου 2 της σύμβασης ιδρύσεως του Παγκόσμιου Οργανισμού Διανοητικής Ιδιοκτησίας, που υπεγράφη στη Στοκχόλμη στις 14 Ιουλίου 1967· ως «γνώση» νοούνται τα αποτελέσματα, μαζί με σχετικό ενημερωτικό υλικό, ανεξαρτήτως αν μπορούν ή όχι να προστατεύονται, καθώς και δικαιώματα πνευματικής ιδιοκτησίας ή δικαιώματα που κατοχυρώνουν το σχετικό πληροφοριακό υλικό κατόπιν αιτήσεων ή της έκδοσης διπλωμάτων ευρεσιτεχνίας σχεδίων φυτικών ποικιλιών, συμπληρωματικών πιστοποιητικών προστασίας ή άλλων παρεμφερών μορφών προστασίας.
   ΙΙ.   Δικαιώματα διανοητικής ιδιοκτησίας νομικών οντοτήτων από τα μέρη

               1.

               Κάθε μέρος μεριμνά ώστε τα δικαιώματα διανοητικής ιδιοκτησίας νομικών οντοτήτων του άλλου μέρους που συμμετέχουν σε δραστηριότητες διεξαγόμενες δυνάμει της παρούσας συμφωνίας και τα αντίστοιχα δικαιώματα και υποχρεώσεις που απορρέουν από αυτή τη συμμετοχή, να συμφωνούν με τις σχετικές διεθνείς συμβάσεις που ισχύουν για τα μέρη, μεταξύ των οποίων η συμφωνία TRIPS (συμφωνία για τις εμπορικές πτυχές των δικαιωμάτων διανοητικής ιδιοκτησίας, της οποίας η διαχείριση ανήκει στον Παγκόσμιο Οργανισμό Εμπορίου), καθώς και η σύμβαση της Βέρνης (Πράξη των Παρισίων του 1971) και η σύμβαση των Παρισίων (Πράξη της Στοκχόλμης του 1967).

               2.

               Νομικές οντότητες από τις Νήσους Φερόες, οι οποίες συμμετέχουν σε έμμεση δράση του προγράμματος-πλαισίου, έχουν δικαιώματα και υποχρεώσεις επί της διανοητικής ιδιοκτησίας υπό τους όρους που καθορίζονται στον κανονισμό (ΕΚ) αριθ. 1906/2006 και των συμφωνιών επιχορήγησης ή/και των συμβάσεων, οι οποίες συνάπτονται με την Ένωση και συνάδουν με την παράγραφο 1. Σε περίπτωση συμμετοχής νομικών των Νήσων Φερόες σε έμμεση δράση του προγράμματος-πλαισίου, εφαρμοζομένου κατά την έννοια του άρθρου 185 της ΣλΕΕ, οι Νήσοι Φερόες έχουν τα ίδια με τα συμμετέχοντα κράτη μέλη δικαιώματα και υποχρεώσεις επί της πνευματικής ιδιοκτησίας με τα προβλεπόμενα στη σχετική απόφαση του Ευρωπαϊκού Κοινοβουλίου και του Συμβουλίου καθώς και στη συμφωνία ή/και τη σύμβαση επιχορήγησης που συνάπτονται αναλόγως με την Ένωση και συνάδουν με την παράγραφο 1.

               3.

               Νομικές οντότητες της Ένωσης που συμμετέχουν σε ερευνητικά προγράμματα ή έργα των Νήσων Φερόες έχουν τα ίδια δικαιώματα και υποχρεώσεις επί της πνευματικής ιδιοκτησίας με τα δικαιώματα και υποχρεώσεις νομικών οντοτήτων εγκατεστημένων στις Νήσους Φερόες, οι οποίες συμμετέχουν στα ίδια ερευνητικά προγράμματα ή έργα, και συνάδουν με την παράγραφο 1.

         ΙΙΙ.   Δικαιώματα διανοητικής ιδιοκτησίας των μερών

               1.

               Εκτός εάν τα μέρη έχουν συμφωνήσει άλλως, οι ακόλουθοι κανόνες έχουν εφαρμογή στη γνώση η οποία παράγεται στο πλαίσιο δραστηριοτήτων των μερών, οι οποίες διεξάγονται βάσει του άρθρου 1 παράγραφος 3 της παρούσας συμφωνίας:

                           α)

                           η ιδιοκτησία της γνώσης ανήκει στο μέρος που την παράγει· όταν δεν μπορεί να εξακριβωθεί το μερίδιο συμμετοχής εκάστου των μερών στις εργασίες παραγωγής της γνώσης, η γνώση ανήκει κατά συγκυριότητα και στα δύο μέρη·

                           β)

                           το μέρος που έχει την κυριότητα της γνώσης παραχωρεί στο άλλο μέρος δικαιώματα πρόσβασης σ’ αυτήν για τις ανάγκες εκτέλεσης των δραστηριοτήτων του άρθρου 1 παράγραφος 3 της παρούσας συμφωνίας. Αυτά τα δικαιώματα πρόσβασης παραχωρούνται ατελώς.

               2.

               Εκτός εάν τα μέρη έχουν συμφωνήσει άλλως, οι ακόλουθοι κανόνες έχουν εφαρμογή σε ό,τι αφορά επιστημονικές συγγραφικές εργασίες των μερών:

                           α)

                           σε περίπτωση όπου ένα μέρος δημοσιεύσει, μέσω περιοδικών, άρθρων, εκθέσεων, βιβλίων, βιντεοεγγραφών και λογισμικού, επιστημονικά και τεχνικά δεδομένα, πληροφορίες και αποτελέσματα προκύπτοντα και σχετικά με δραστηριότητες διεξαγόμενες δυνάμει της παρούσας συμφωνίας, στο έτερο μέρος παραχωρείται ατελώς παγκόσμια, μη αποκλειστική και αμετάκλητη άδεια μετάφρασης, αναπαραγωγής, προσαρμογής, μετάδοσης και δημόσιας διανομής των εν λόγω εργασιών·

                           β)

                           όλα τα αντίτυπα δεδομένων και πληροφοριών που προστατεύονται με δικαιώματα δημιουργού, προορίζονται για δημόσια διανομή και έχουν εκπονηθεί δυνάμει του παρόντος τμήματος φέρουν τα ονόματα των δημιουργών, με την επιφύλαξη ρητής άρνησης των τελευταίων. Τα αντίτυπα φέρουν επίσης ευδιάκριτη μνεία της στήριξης που προσέφεραν τα μέρη στο πλαίσιο της συνεργασίας τους.

               3.

               Εκτός εάν τα μέρη έχουν συμφωνήσει άλλως, εφαρμόζονται οι ακόλουθοι κανόνες σε ό,τι αφορά ακοινοποίητες πληροφορίες των μερών:

                           α)

                           όταν γνωστοποιούνται στο άλλος μέρος πληροφορίες σχετικές με δραστηριότητες που διεξάγονται κατ’ εφαρμογή της παρούσας συμφωνίας, κάθε μέρος επισημαίνει τις πληροφορίες που επιθυμεί να παραμείνουν ακοινοποίητες·

                           β)

                           το μέρος που δέχεται τις πληροφορίες μπορεί, με δική του ευθύνη, να γνωστοποιήσει ακοινοποίητες πληροφορίες σε φορείς ή άτομα υπαγόμενα σ’ αυτό για τους ειδικούς σκοπούς εφαρμογής της παρούσας συμφωνίας·

                           γ)

                           με προηγούμενη γραπτή συγκατάθεση του μέρους που παρέχει ακοινοποίητες πληροφορίες, το μέρος που τις δέχεται μπορεί να κοινοποιήσει τέτοιες ακοινοποίητες πληροφορίες ευρύτερα απ' ό,τι άλλως προβλέπεται στο σημείο β). Τα μέρη συνεργάζονται για τον καθαρισμό των διαδικασιών αίτησης και χορήγησης της προηγούμενης γραπτής συγκατάθεσης για ευρύτερη διάδοση και κάθε μέρος χορηγεί τέτοια έγκριση στον βαθμό που το επιτρέπουν η εσωτερική του πολιτική και οι εθνικές νομοθετικές και κανονιστικές του διατάξεις·

                           δ)

                           ακοινοποίητες πληροφορίες μη τεκμηριωτικού χαρακτήρα ή άλλες εμπιστευτικές πληροφορίες, οι οποίες γίνονται γνωστές στο πλαίσιο σεμιναρίων και άλλων συνεδριάσεων μεταξύ εκπροσώπων των μερών και που πραγματοποιούνται βάσει της παρούσας συμφωνίας, ή πληροφορίες που προκύπτουν από την απόσπαση προσωπικού, τη χρήση εγκαταστάσεων ή την υλοποίηση έμμεσων δράσεων, παραμένουν εμπιστευτικές όταν ο παραλήπτης τέτοιων ακοινοποίητων ή άλλων εμπιστευτικών ή προνομιακών πληροφοριών έλαβε γνώση του εμπιστευτικού χαρακτήρα κατά τον χρόνο γνωστοποίησής τους, σύμφωνα με το σημείο α)·

                           ε)

                           κάθε μέρος καταβάλλει κάθε δυνατή προσπάθεια ώστε να διασφαλισθεί ότι οι ακοινοποίητες πληροφορίες των οποίων λαμβάνει γνώση βάσει των σημείων α) και γ) ελέγχονται, όπως προβλέπεται. Εάν ένα από τα μέρη διαπιστώσει ότι αδυνατεί, ή ότι λογικώς θα είναι αδύνατο, να τηρήσει τις περί μη διάδοσης διατάξεις των σημείων α) και γ), ενημερώνει αμέσως το άλλο μέρος. Τα μέρη διαβουλεύονται μεταξύ τους για να καθορίσουν πορεία δράσης.

         ΠΑΡΑΡΤΗΜΑ ΙΙΙ

      ΚΑΝΟΝΕΣ ΠΟΥ ΔΙΕΠΟΥΝ ΤΗ ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΩΝ ΝΗΣΩΝ ΦΕΡΟΕΣ ΣΤΟ ΠΡΟΓΡΑΜΜΑ-ΠΛΑΙΣΙΟ

   Ι.   Υπολογισμός της χρηματοδοτικής συνεισφοράς των Νήσων Φερόες

               1.

               Η χρηματοδοτική συνεισφορά των Νήσων Φερόες στο πρόγραμμα-πλαίσιο καθορίζεται σε ετήσια βάση ανάλογα και επιπλέον του ποσού που διατίθεται κάθε χρόνο από τον ετήσιο προϋπολογισμό της Ένωσης για αναλήψεις υποχρεώσεων που χρειάζονται για την εφαρμογή, διαχείριση και λειτουργία του προγράμματος-πλαισίου, σύμφωνα με τον δημοσιονομικό κανονισμό και τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (1).

               2.

               Ο συντελεστής αναλογικότητας για τη συμμετοχή των Νήσων Φερόες υπολογίζεται βάσει του λόγου του ακαθάριστου εγχώριου προϊόντος των Νήσων Φερόες, σε τιμές αγοράς, και του αθροίσματος των ακαθάριστων εγχώριων προϊόντων, σε τιμές αγοράς, των κρατών μελών της Ένωσης. Ο λόγος υπολογίζεται, για τα κράτη μέλη, με βάση τα πλέον πρόσφατα στατιστικά δεδομένα της Επιτροπής (Eurostat), που είναι διαθέσιμα κατά τον χρόνο δημοσίευσης του προσχεδίου προϋπολογισμού της Ένωσης για το ίδιο έτος, και για τις Νήσους Φερόες με βάση τα πλέον πρόσφατα στατιστικά δεδομένα, του ιδίου έτους, της Εθνικής Στατιστικής Υπηρεσίας των Νήσων Φερόες (Hagstova Føroya), που είναι διαθέσιμα κατά τον χρόνο δημοσίευσης του προσχεδίου προϋπολογισμού της Ένωσης.

               3.

               Η Επιτροπή, το συντομότερο δυνατόν και το αργότερο έως την 1η Σεπτεμβρίου του έτους που προηγείται του εκάστοτε οικονομικού έτους, γνωστοποιεί στις Νήσους Φερόες τα πληροφοριακά στοιχεία που ακολουθούν, μαζί με τη σχετική τεκμηρίωση:

                           —

                           το ύψος των πιστώσεων ανάληψης υποχρεώσεων που αντιστοιχούν στο πρόγραμμα-πλαίσιο, που εμφαίνονται στην ανάλυση δαπανών του προσχεδίου προϋπολογισμού της Ένωσης,

                           —

                           το κατ’ εκτίμησην ύψος των συνεισφορών, που προκύπτει από το προσχέδιο προϋπολογισμού της Ένωσης, που αντιστοιχεί στη συμμετοχή των Νήσων Φερόες στο πρόγραμμα-πλαίσιο, σύμφωνα με τις παραγράφους 1, 2 και 3.

                     Μόλις εγκριθεί οριστικά ο ετήσιος προϋπολογισμός της Ένωσης, η Επιτροπή γνωστοποιεί στις Νήσους Φερόες, μέσω της ανάλυσης δαπανών που αντιστοιχεί στη συμμετοχή των Νήσων Φερόες, τα οριστικά ποσά που αναφέρονται στην παράγραφο 1.

         ΙΙ.   Καταβολή της χρηματοδοτικής συνεισφοράς των Νήσων Φερόες

               1.

               Η Επιτροπή, το αργότερο τον Ιανουάριο και τον Ιούνιο εκάστου οικονομικού έτους, απευθύνει στις Νήσους Φερόες πρόσκληση χρηματικής καταβολής, ανάλογα με τη χρηματοδοτική τους συνεισφορά βάσει της παρούσας συμφωνίας. Οι προσκλήσεις χρηματικής καταβολής προβλέπουν, αντιστοίχως, την καταβολή:
               έξι δωδεκάτων της συνεισφοράς των Νήσων Φερόες εντός 30 ημερών μετά την παραλαβή των προσκλήσεων. Εντούτοις, τα έξι δωδέκατα προς καταβολή το αργότερο σε 30 ημέρες μετά την παραλαβή της πρόσκλησης του Ιανουαρίου υπολογίζονται βάσει του ποσού που αναγράφεται στην ανάλυση εσόδων του προσχεδίου προϋπολογισμού: η οριστική τακτοποίηση του ποσού γίνεται με την καταβολή των έξι δωδεκάτων το αργότερο σε 30 ημέρες μετά την παραλαβή της πρόσκλησης για χρηματική καταβολή που εκδίδεται το αργότερο τον Ιούνιο.
               Για το πρώτο έτος εφαρμογής της παρούσας συμφωνίας η Επιτροπή απευθύνει την πρώτη πρόσκληση χρηματικής καταβολής εντός 30 ημερών από την έναρξη της προσωρινής εφαρμογής της. Σε περίπτωση που η πρόσκληση εκδοθεί μετά τις 15 Ιουνίου, προβλέπεται η καταβολή των δώδεκα δωδεκάτων της χρηματοδοτικής συνεισφοράς των Νήσων Φερόες εντός 30 ημερών, υπολογιζόμενης βάσει του ποσού που αναγράφεται στην ανάλυση εσόδων του προϋπολογισμού.

               2.

               Η χρηματοδοτική συνεισφορά των Νήσων Φερόες καθορίζεται και καταβάλλεται σε ευρώ. Οι πληρωμές που καταβάλλουν οι Νήσοι Φερόες πιστώνονται στα ενωσιακά προγράμματα ως έσοδα του προϋπολογισμού, καταχωριζόμενα στο κατάλληλο κονδύλιο της ανάλυσης εσόδων του ετήσιου προϋπολογισμού της Ένωσης. Ο δημοσιονομικός κανονισμός εφαρμόζεται στη διαχείριση των πιστώσεων.

               3.

               Οι Νήσοι Φερόες καταβάλλουν τη συνεισφορά που απορρέει από την παρούσα συμφωνία σύμφωνα με το χρονοδιάγραμμα της παραγράφου 1. Οποιαδήποτε καθυστέρηση στην καταβολή της χρηματοδοτικής συνεισφοράς συνεπάγεται επιβάρυνση των Νήσων Φερόες με τόκους υπερημερίας επί του ανεξόφλητου ποσού, αρχής γενομένης από την ημερομηνία λήξεως της προθεσμίας πληρωμής. Το επιτόκιο για τις προβλέψεις απαιτήσεων που δεν επιστρέφονται εντός της προθεσμίας είναι το ίδιο με αυτό που εφαρμόζει η Ευρωπαϊκή Κεντρική Τράπεζα για τις κύριες πράξεις αναχρηματοδότησης, όπως δημοσιεύεται στη σειρά C της Επίσημης Εφημερίδας της Ευρωπαϊκής Ένωσης, που ισχύει την πρώτη ημερολογιακή ημέρα του μηνός κατά τον οποίο εκπνέει η προθεσμία, προσαυξημένο κατά μιάμιση εκατοστιαία μονάδα.
               Σε περίπτωση που η καθυστέρηση καταβολής της συνεισφοράς είναι τέτοια που να μπορεί να θέσει σε κίνδυνο την εφαρμογή και διαχείριση του προγράμματος, η Επιτροπή αναστέλλει τη συμμετοχή των Νήσων Φερόες στο πρόγραμμα για το συγκεκριμένο οικονομικό έτος, εάν δεν καταβληθεί πληρωμή εντός 20 εργάσιμων ημερών μετά την κοινοποίηση επίσημης επιστολής υπενθύμισης στις Νήσους Φερόες, με την επιφύλαξη των υποχρεώσεων της Ένωσης, σύμφωνα με συμφωνίες επιχορήγησης ή/και συμβάσεις επιχορήγησης, οι οποίες έχουν ήδη συναφθεί και αφορούν την υλοποίηση επιλεγμένων έμμεσων δράσεων.

               4.

               Το αργότερο μέχρι τις 31 Μαΐου του έτους που έπεται του εκάστοτε οικονομικού έτους, η ανάλυση πιστώσεων για το πρόγραμμα-πλαίσιο για το συγκεκριμένο οικονομικό έτος καταρτίζεται και διαβιβάζεται στις Νήσους Φερόες, για ενημέρωση, σύμφωνα με τη διάταξη του λογαριασμού εσόδων και εξόδων της Επιτροπής.

               5.

               Με το κλείσιμο των λογαριασμών του εκάστοτε οικονομικού έτους και στο πλαίσιο της κατάρτισης του λογαριασμού εσόδων και εξόδων, η Επιτροπή προβαίνει σε τακτοποίηση των λογαριασμών σε σχέση με τη συμμετοχή των Νήσων Φερόες. Για την τακτοποίηση αυτή, λαμβάνονται υπόψη τυχόν αλλαγές που επήλθαν λόγω μεταβιβάσεων, διαγραφών, μεταφορών υπολοίπων, άρσης οφειλών ή με συμπληρωματικούς και διορθωτικούς προϋπολογισμούς κατά τη διάρκεια του οικονομικού έτους. Η τακτοποίηση γίνεται κατά τη δεύτερη πληρωμή για το επόμενο οικονομικό έτος· για δε το τελευταίο οικονομικό έτος, τον Ιούλιο 2014. Περαιτέρω τακτοποιήσεις γίνονται κάθε χρόνο, μέχρι τον Ιούλιο 2016.

      (1)  ΕΕ L 357 της 31.12.2002, σ. 1.
   ΠΑΡΑΡΤΗΜΑ IV

      ΔΗΜΟΣΙΟΝΟΜΙΚΟΣ ΕΛΕΓΧΟΣ ΣΥΜΜΕΤΕΧΟΝΤΩΝ ΑΠΟ ΤΙΣ ΝΗΣΟΥΣ ΦΕΡΟΕΣ ΣΕ ΕΝΩΣΙΑΚΑ ΠΡΟΓΡΑΜΜΑΤΑ, ΚΑΛΥΠΤΟΜΕΝΑ ΑΠΟ ΤΗΝ ΠΑΡΟΥΣΑ ΣΥΜΦΩΝΙΑ

   I.   Απευθείας επικοινωνία
   Η Επιτροπή επικοινωνεί απευθείας με τους εγκατεστημένους στις Νήσους Φερόες συμμετέχοντες στο πρόγραμμα-πλαίσιο, καθώς και με τους υπεργολάβους αυτών. Οι ενδιαφερόμενοι μπορούν να υποβάλλουν απευθείας στην Επιτροπή κάθε σχετική πληροφορία και τεκμηρίωση που τους ζητείται, βάσει των μηχανισμών οι οποίοι αναφέρονται στην παρούσα συμφωνία καθώς και βάσει των συμφωνιών ή/και των συμβάσεων επιχορήγησης που συνάπτονται για την εφαρμογή τους.
   II.   Έλεγχοι

               1.

               Σύμφωνα με τον κανονισμό (ΕΚ, Ευρατόμ) αριθ. 1605/2002 και τον κανονισμό (ΕΚ, Ευρατόμ) αριθ. 2342/20020, καθώς και τους άλλους κανόνες οι οποίοι αναφέρονται στην παρούσα συμφωνία, οι συμφωνίες επιχορήγησης ή/και οι συμβάσεις επιχορήγησης που συνάπτονται με εγκατεστημένους στις Νήσους Φερόες συμμετέχοντες στο πρόγραμμα μπορούν να προβλέπουν την, ανά πάσα στιγμή, διενέργεια επιστημονικών, χρηματοοικονομικών, τεχνολογικών ή άλλων ελέγχων στην έδρα των συμμετεχόντων και των υπεργολάβων τους, από υπαλλήλους της Επιτροπής ή άλλα άτομα εξουσιοδοτημένα από την Επιτροπή, συμπεριλαμβανομένης της OLAF.

               2.

               Υπάλληλοι της Επιτροπής, το Ελεγκτικό Συνέδριο της Ευρωπαϊκής Ένωσης και άλλα άτομα εξουσιοδοτημένα από την Επιτροπή, συμπεριλαμβανομένης της OLAF, έχουν πρόσβαση σε δικτυακούς τόπους, εργασίες και έγγραφα, καθώς και σε όλες τις πληροφορίες που απαιτούνται για τη διενέργεια τέτοιων ελέγχων, ακόμη και σε ηλεκτρονική μορφή, με την επιφύλαξη αυτού του δικαιώματος πρόσβασης, το οποίο διατυπώνεται ρητά στις συμφωνίες ή/και τις συμβάσεις επιχορήγησης, οι οποίες συνάπτονται για την εφαρμογή των μηχανισμών οι οποίοι αναφέρονται στην παρούσα συμφωνία με συμμετέχοντες από τις Νήσους Φερόες.

               3.

               Οι λογιστικοί έλεγχοι μπορούν να διενεργούνται μετά τη λήξη του προγράμματος-πλαισίου, σύμφωνα με τους όρους που καθορίζονται στις σχετικές συμφωνίες ή/και συμβάσεις επιχορήγησης.

               4.

               Η αρμόδια αρχή των Νήσων Φερόες που διορίζεται από την κυβέρνηση των Νήσων Φερόες ενημερώνεται εκ των προτέρων για τους λογιστικούς ελέγχους που διενεργούνται στην επικράτεια των Νήσων Φερόες. Η ενημέρωση αυτή δεν αποτελεί νομική προϋπόθεση για τη διενέργεια των εν λόγω ελέγχων.

         III.   Επιτόπιοι έλεγχοι

               1.

               Στο πλαίσιο της παρούσας συμφωνίας, η Επιτροπή, συμπεριλαμβανομένης της OLAF, εξουσιοδοτείται να διενεργεί επιτόπιους ελέγχους και εξακριβώσεις στις εγκαταστάσεις συμμετεχόντων από τις Νήσους Φερόες, καθώς και των υπεργολάβων τους, σύμφωνα με τους όρους και τις προϋποθέσεις που προβλέπονται στον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και τις εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (1).

               2.

               Οι επιτόπιοι έλεγχοι και εξακριβώσεις προετοιμάζονται και διενεργούνται από την Επιτροπή σε στενή συνεργασία με την Εθνική Ελεγκτική Υπηρεσία (Landsgrannskoðanin). Η Υπηρεσία αυτή ενημερώνεται εκ των προτέρων και σε εύλογο χρόνο σχετικά με το αντικείμενο, τον σκοπό και τη νομική βάση των ελέγχων και εξακριβώσεων, έτσι ώστε να είναι σε θέση να βοηθήσει. Προς τούτο, οι υπάλληλοι των αρμόδιων αρχών των Νήσων Φερόες μπορούν να συμμετέχουν σε επιτόπιους ελέγχους και εξακριβώσεις.

               3.

               Εάν το επιθυμούν οι αρμόδιες αρχές των Νήσων Φερόες, η Επιτροπή διενεργεί μαζί με αυτές τους επιτόπιους ελέγχους και εξακριβώσεις.

               4.

               Όταν οι συμμετέχοντες στο πρόγραμμα-πλαίσιο αντιδρούν σε επιτόπιο έλεγχο ή εξακρίβωση, οι αρχές των Νήσων Φερόες, ενεργώντας σύμφωνα με τους εθνικούς κανόνες και κανονισμούς, επικουρούν τους επιθεωρητές της Επιτροπής, στον εύλογα απαιτούμενο βαθμό, για να μπορέσουν να φέρουν εις πέρας το έργο τους κατά τη διενέργεια του επιτόπιου ελέγχου ή εξακρίβωσης.

               5.

               Η Επιτροπή αναφέρει, το συντομότερο δυνατόν, στην αρμόδια αρχή των Νήσων Φερόες, τυχόν περιστατικό ή υποψία παρατυπίας, στο πλαίσιο του επιτόπιου ελέγχου ή εξακρίβωσης, που περιήλθε σε γνώση της. Σε κάθε περίπτωση, η Επιτροπή ενημερώνει την προαναφερόμενη αρχή για το αποτέλεσμα των ελέγχων και εξακριβώσεων.

         IV.   Ενημέρωση και διαβουλεύσεις

               1.

               Για την ορθή εφαρμογή του παρόντος παραρτήματος, οι αρμόδιες αρχές των Νήσων Φερόες και οι αρμόδιες αρχές της Ένωσης προβαίνουν σε τακτική ανταλλαγή πληροφοριών, εκτός εάν τούτο απαγορεύεται ή δεν επιτρέπεται βάσει των εθνικών κανόνων, και προχωρούν σε διαβουλεύσεις, κατόπιν αιτήματος ενός εκ των μερών.

               2.

               Οι αρμόδιες αρχές των Νήσων Φερόες ενημερώνουν την Επιτροπή εντός εύλογου χρονικού διαστήματος, για τυχόν περιστατικό ή υποψία παρατυπίας που περιήλθε σε γνώση τους, σχετικά με τη σύναψη και την εφαρμογή των συμφωνιών ή/και των συμβάσεων επιχορήγησης που συνάπτονται κατ’ εφαρμογή των μηχανισμών οι οποίοι αναφέρονται στην παρούσα συμφωνία.

         V.   Εμπιστευτικότητα
   Πληροφορίες που γνωστοποιούνται ή αποκτώνται σε οποιαδήποτε μορφή στο πλαίσιο του παρόντος παραρτήματος καλύπτονται από το επαγγελματικό απόρρητο και προστατεύονται με τον ίδιο τρόπο όπως και οι παρόμοιες πληροφορίες που προστατεύονται από το δίκαιο των Νήσων Φερόες και τις αντίστοιχες διατάξεις που ισχύουν για τα θεσμικά όργανα της Ένωσης. Τέτοιες πληροφορίες δεν μπορούν να γνωστοποιούνται σε πρόσωπα άλλα πλην εκείνων των θεσμικών οργάνων ή των κρατών μελών ή των Νήσων Φερόες, τα οποία, ως εκ των καθηκόντων τους, οφείλουν να τις γνωρίζουν, ούτε να χρησιμοποιούνται για σκοπούς άλλους πέραν της ουσιαστικής προστασίας των οικονομικών συμφερόντων των μερών.
   VI.   Διοικητικά μέτρα και κυρώσεις
   Με την επιφύλαξη της εφαρμογής του ποινικού δικαίου των Νήσων Φερόες, η Επιτροπή μπορεί να επιβάλλει διοικητικά μέτρα και κυρώσεις σύμφωνα με τους κανονισμούς (ΕΚ, Ευρατόμ) αριθ. 1605/2002 και (ΕΚ, Ευρατόμ) αριθ. 2342/2002, καθώς και σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (2).
   VII.   Είσπραξη και εκτέλεση
   Αποφάσεις της Επιτροπής, δυνάμει του προγράμματος-πλαισίου και εντός του πεδίου εφαρμογής της παρούσας συμφωνίας, οι οποίες επιβάλλουν χρηματική υποχρέωση σε πρόσωπα άλλα πλην κρατών, είναι εκτελεστές στις Νήσους Φερόες σύμφωνα με την πολιτική δικονομία ενώπιον των δικαστηρίων των Νήσων Φερόες. Οι σχετικές εκτελεστικές διατάξεις ενσωματώνονται στις συμφωνίες επιχορήγησης που συνάπτονται με συμμετέχοντες από τις Νήσους Φερόες. Ο εκτελεστός τίτλος υποβάλλεται στο δικαστήριο των Νήσων Φερόες, χωρίς περαιτέρω έλεγχο πλην της επαλήθευσης της γνησιότητας του εγγράφου από τις αρχές που ορίζει η κυβέρνηση των Νήσων Φερόες, οι οποίες ενημερώνουν σχετικά την Επιτροπή. Η αναγκαστική εκτέλεση πραγματοποιείται σύμφωνα με τους δικονομικούς κανόνες των Νήσων Φερόες. Η νομιμότητα της απόφασης που αποτελεί εκτελεστό τίτλο υπόκειται στον έλεγχο του Δικαστηρίου της Ευρωπαϊκής Ένωσης. Αποφάσεις που εκδίδει το Δικαστήριο δυνάμει ρήτρας διαιτησίας που περιέχεται σε συμφωνία επιχορήγησης ή/και σε σύμβαση του προγράμματος-πλαισίου, είναι εκτελεστές με τους ίδιους όρους.

      (1)  ΕΕ L 292 της 15.11.1996, σ. 2.

      (2)  ΕΕ L 312 της 23.12.1995, σ. 1.


title: Απόφαση 2009/916/ΚΕΠΠΑ του Συμβουλίου, της 23ης Οκτωβρίου 2009 , για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας των Σεϋχελλών όσον αφορά το καθεστώς των υπό την ηγεσία της Ευρωπαϊκής Ένωσης δυνάμεων που βρίσκονται στο έδαφος της Δημοκρατίας των Σεϋχελλών στο πλαίσιο της στρατιωτικής επιχείρησης Atalanta της Ευρωπαϊκής Ένωσης

text:
               10.12.2009

               EL

               Επίσημη Εφημερίδα της Ευρωπαϊκής Ένωσης

               L 323/12

         ΑΠΌΦΑΣΗ 2009/916/ΚΕΠΠΑ ΤΟΥ ΣΥΜΒΟΥΛΊΟΥ
   της 23ης Οκτωβρίου 2009
   για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας των Σεϋχελλών όσον αφορά το καθεστώς των υπό την ηγεσία της Ευρωπαϊκής Ένωσης δυνάμεων που βρίσκονται στο έδαφος της Δημοκρατίας των Σεϋχελλών στο πλαίσιο της στρατιωτικής επιχείρησης Atalanta της Ευρωπαϊκής Ένωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 24,
   τη σύσταση της προεδρίας,
   Εκτιμώντας τα ακόλουθα:

               (1)

               Στις 15 Μαΐου 2008, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 1814 (2008) με την οποία καλούνται τα κράτη και οι περιφερειακές οργανώσεις να αναλάβουν δράση για την προστασία των πλοίων που συμμετέχουν στη μεταφορά και τη διεκπεραίωση της ανθρωπιστικής βοήθειας που προορίζεται για την Σομαλία και σε δραστηριότητες που έχουν εγκριθεί από τα Ηνωμένα Έθνη.

               (2)

               Στις 2 Ιουνίου 2008, το ΣΑΗΕ εξέδωσε την απόφαση 1816 (2008) με την οποία τα κράτη που συνεργάζονται με τη Μεταβατική Ομοσπονδιακή κυβέρνηση της Σομαλίας εξουσιοδοτούνται, για περίοδο έξι μηνών από την ημερομηνία της προαναφερόμενης απόφασης, να εισέρχονται στα χωρικά ύδατα της Σομαλίας και να χρησιμοποιούν, με τρόπο σύμφωνο με το ισχύον διεθνές δίκαιο, όλα τα αναγκαία μέσα για την αποτροπή των πειρατικών επιθέσεων και των ενόπλων ληστειών που διαπράττονται κατά θάλασσα. Οι διατάξεις αυτές ανανεώθηκαν για πρόσθετη περίοδο δώδεκα μηνών με την απόφαση 1846 (2008) του Συμβουλίου Ασφαλείας, ΣΑΗΕ, η οποία εκδόθηκε στις 2 Δεκεμβρίου 2008.

               (3)

               Στις 10 Νοεμβρίου 2008, το Συμβούλιο υιοθέτησε την κοινή δράση 2008/851/ΚΕΠΠΑ σχετικά με τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1) (επιχείρηση «Atalanta»).

               (4)

               Το άρθρο 11 της κοινής δράσης 2008/851/ΚΕΠΠΑ προβλέπει ότι το καθεστώς των υπό την ηγεσία της Ευρωπαϊκής Ένωσης δυνάμεων και του προσωπικού τους που σταθμεύει στο έδαφος τρίτων κρατών ή διεξάγει επιχειρήσεις στα χωρικά ή τα εσωτερικά ύδατα τρίτων κρατών αποφασίζεται σύμφωνα με τη διαδικασία του άρθρου 24 της Συνθήκης.

               (5)

               Κατόπιν της εξουσιοδότησης που παρέσχε το Συμβούλιο στις 18 Σεπτεμβρίου 2007, βάσει του άρθρου 24 της Συνθήκης, η προεδρία, επικουρούμενη από τον Γενικό Γραμματέα/Ύπατο Εκπρόσωπο, διαπραγματεύτηκε συμφωνία μεταξύ της Ευρωπαϊκής Ένωσης και της Δημοκρατίας των Σεϋχελλών σχετικά με το καθεστώς των δυνάμεων που τελούν υπό την ηγεσία της Ευρωπαϊκής Ένωσης στη Δημοκρατία των Σεϋχελλών.

               (6)

               Η συμφωνία θα πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   Εγκρίνεται εξ ονόματος της Ένωσης η συμφωνία μεταξύ της Ευρωπαϊκής Ένωσης και της Δημοκρατίας των Σεϋχελλών σχετικά με το καθεστώς των υπό την ηγεσία της Ευρωπαϊκής Ένωσης δυνάμεων στο έδαφος της Δημοκρατίας των Σεϋχελλών στο πλαίσιο της στρατιωτικής επιχείρησης Atalanta της ΕΕ.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία δεσμεύοντας την Ευρωπαϊκή Ένωση.
   Άρθρο 3
   Η παρούσα απόφαση παράγει αποτελέσματα από την ημέρα της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Λουξεμβούργο, 23 Οκτωβρίου 2009.

            Για το Συμβούλιο

            Ο Πρόεδρος

         T. BILLSTRÖM

      (1)  ΕΕ L 301 της 12.11.2008, σ. 33.
    ---documentbreak---

               10.12.2009

               EL

               Επίσημη Εφημερίδα της Ευρωπαϊκής Ένωσης

               L 323/14

         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Δημοκρατίας των Σεϋχελλών όσον αφορά το καθεστώς των υπό την ηγεσία της Ευρωπαϊκής Ένωσης δυνάμεων που βρίσκονται στο έδαφος της Δημοκρατίας των Σεϋχελλών στο πλαίσιο της στρατιωτικής επιχείρησης Atalanta της Ευρωπαϊκής Ένωσης,
   Η ΕΥΡΩΠΑΪΚΗ ΕΝΩΣΗ (ΕΕ),
   αφενός, και
   Η ΔΗΜΟΚΡΑΤΙΑ ΤΩΝ ΣΕΫΧΕΛΛΩΝ, καλούμενη εφεξής «χώρα υποδοχής»,
   αφετέρου,
   από κοινού καλούμενες εφεξής «τα μέρη»,
   ΛΑΜΒΑΝΟΝΤΑΣ ΥΠΟΨΗ:
   τις αποφάσεις του Συμβουλίου Ασφαλείας των Ηνωμένων Εθνών (ΣΑΗΕ) αριθ. 1814 (2008), 1838 (2008), 1846 (2008) και 1851 (2008),
   τις επιστολές της Δημοκρατίας των Σεϋχελλών με ημερομηνία 2 Απριλίου 2009 και 21 Αυγούστου 2009 με την οποία ζητείται η παρουσία ναυτικών δυνάμεων της ΕΕ στο έδαφός της,
   την κοινή δράση αριθ. 2008/851/ΚΕΠΠΑ του Συμβουλίου της Ευρωπαϊκής Ένωσης, της 10ης Νοεμβρίου 2008, σχετικά με τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας,
   ότι η παρούσα συμφωνία δεν επηρεάζει τα δικαιώματα και τις υποχρεώσεις των μερών δυνάμει διεθνών συμφωνιών και άλλων πράξεων για τη σύσταση διεθνών δικαστηρίων, συμπεριλαμβανομένου του καταστατικού του Διεθνούς Ποινικού Δικαστηρίου,
   ΣΥΜΦΩΝΗΣΑΝ ΤΑ ΕΞΗΣ:
   Άρθρο 1
   Πεδίο εφαρμογής και ορισμοί
   1.   Η παρούσα συμφωνία εφαρμόζεται στις υπό την ηγεσία της Ευρωπαϊκής Ένωσης δυνάμεις και στο προσωπικό τους.
   2.   Η παρούσα συμφωνία εφαρμόζεται μόνο στο έδαφος της χώρας υποδοχής, συμπεριλαμβανομένων των υδάτων της και του εναέριου χώρου της.
   3.   Για τους σκοπούς της παρούσας συμφωνίας, νοούνται ως:

               α)

               «Δυνάμεις υπό την ηγεσία της Ευρωπαϊκής Ένωσης» (EUNAVFOR): τα στρατιωτικά αρχηγεία της ΕΕ και τα εθνικά σώματα δυνάμεων που συμβάλλουν στην επιχείρηση της ΕΕ «Atalanta», τα σκάφη, αεροσκάφη, ο εξοπλισμός και τα μεταφορικά τους μέσα·

               β)

               «Επιχείρηση»: η προετοιμασία, εγκατάσταση, εκτέλεση και υποστήριξη της στρατιωτικής αποστολής βάσει της εντολής που απορρέει από τις αποφάσεις αριθ. 1814 (2008), 1838 (2008), 1846 (2008), 1851 (2008) του Συμβουλίου Ασφαλείας των Ηνωμένων Εθνών και τις ενδεχόμενες μεταγενέστερες σχετικές αποφάσεις του Συμβουλίου Ασφαλείας των Ηνωμένων Εθνών, τη σύμβαση των Ηνωμένων Εθνών για το Δίκαιο της Θάλασσας και τις επιστολές της Δημοκρατίας των Σεϋχελλών με ημερομηνία 2 Απριλίου 2009 και 21 Αυγούστου 2009.

               γ)

               «Διοικητής Επιχειρήσεων»: ο διοικητής της επιχείρησης·

               δ)

               «Διοικητής Δυνάμεων της ΕΕ»: ο διοικητής στο θέατρο επιχειρήσεων·

               ε)

               «Στρατιωτικά αρχηγεία της ΕΕ»: τα στρατιωτικά αρχηγεία και τα στοιχεία τους, οπουδήποτε και αν βρίσκονται, τα οποία τελούν υπό την εξουσία στρατιωτικών διοικητών της ΕΕ που ασκούν τη στρατιωτική διοίκηση ή τον έλεγχο της επιχείρησης·

               στ)

               «Εθνικά σώματα δυνάμεων»: μονάδες, σκάφη, αεροσκάφη και στοιχεία, συμπεριλαμβανομένων των στρατιωτικών αποσπασμάτων για την προστασία των σκαφών που επιβαίνουν σε εμπορικά πλοία, τα οποία ανήκουν στα κράτη μέλη της Ευρωπαϊκής Ένωσης και σε τρίτα κράτη που συμμετέχουν στην επιχείρηση·

               ζ)

               «Προσωπικό των EUNAVFOR»: το στρατιωτικό και μη στρατιωτικό προσωπικό που εντάσσεται στις EUNAVFOR, καθώς και το προσωπικό που αναπτύσσεται για την προετοιμασία της επιχείρησης, το προσωπικό που συνοδεύει όσους συλλαμβάνουν οι EUNAVFOR και το προσωπικό σε αποστολή για λογαριασμό αποστέλλοντος κράτους ή οργάνου της ΕΕ στο πλαίσιο της επιχείρησης, το οποίο βρίσκεται, εκτός αν ορίζεται άλλως στη συμφωνία, στο έδαφος της χώρας υποδοχής, εξαιρουμένου του τοπικού προσωπικού και του προσωπικού που απασχολείται από διεθνείς εμπορικούς αναδόχους·

               η)

               «Προσωπικό απασχολούμενο σε τοπικό επίπεδο», τα μέλη του προσωπικού που είναι υπήκοοι ή μόνιμοι κάτοικοι της χώρας υποδοχής·

               θ)

               «Εγκαταστάσεις», το σύνολο των χώρων, καταλυμάτων και εκτάσεων που χρειάζονται οι EUNAVFOR και το προσωπικό τους·

               ι)

               «Αποστέλλον κράτος»: κράτος που παρέχει εθνικό σώμα δυνάμεων για τις EUNAVFOR, συμπεριλαμβανομένων των κρατών μελών της Ευρωπαϊκής Ένωσης και τρίτων κρατών που συμμετέχουν στην επιχείρηση·

               ια)

               «Ύδατα»: τα εσωτερικά ύδατα, τα ύδατα του αρχιπελάγους και τα χωρικά ύδατα του κράτους υποδοχής και ο εναέριος χώρος υπεράνω αυτών των υδάτων·

               ιβ)

               «Επίσημη αλληλογραφία»: όλη η αλληλογραφία που αφορά την επιχείρηση και τα καθήκοντά της.

         Άρθρο 2
   Γενικές διατάξεις
   1.   Η EUNAVFOR και το προσωπικό της EUNAVFOR τηρούν τους νόμους και τους κανονισμούς της χώρας υποδοχής και απέχουν από κάθε ενέργεια ή δραστηριότητα ασυμβίβαστη προς τους στόχους της επιχείρησης.
   2.   Η EUNAVFOR ενημερώνει τακτικά την κυβέρνηση της χώρας υποδοχής για τον αριθμό των μελών του προσωπικού της που βρίσκονται στο έδαφός της, καθώς και για την ταυτότητα των σκαφών, των αεροσκαφών και των μονάδων που διεξάγουν επιχειρήσεις στα ύδατα της χώρας υποδοχής ή χρησιμοποιούν τους λιμένες της.
   Άρθρο 3
   Αναγνώριση ταυτότητας
   1.   Τα μέλη του προσωπικού της EUNAVFOR που είναι παρόντα στο έδαφος της χώρας υποδοχής πρέπει να φέρουν ανά πάσα στιγμή διαβατήριο ή στρατιωτικό δελτίο ταυτότητας.
   2.   Τα σκάφη, τα αεροσκάφη και τα λοιπά μεταφορικά μέσα της EUNAVFOR φέρουν διακριτικό σήμα και/ή διακριτικές πινακίδες κυκλοφορίας της EUNAVFOR που κοινοποιούνται εκ των προτέρων στις αρμόδιες αρχές της χώρας υποδοχής.
   3.   Η EUNAVFOR έχει το δικαίωμα να αναρτά τη σημαία της Ευρωπαϊκής Ένωσης και να φέρει σήματα (π.χ. διακριτικά, τίτλους και επίσημα σύμβολα) στις εγκαταστάσεις, τα οχήματα και λοιπά μεταφορικά μέσα. Οι στολές του προσωπικού της EUNAVFOR φέρουν διακριτικό έμβλημα EUNAVFOR. Εθνικές σημαίες ή διακριτικά των εθνικών στρατιωτικών σωμάτων που συναποτελούν την επιχείρηση μπορούν να επιδεικνύονται στις εγκαταστάσεις, τα οχήματα και λοιπά μεταφορικά μέσα καθώς και στις στολές EUNAVFOR, σύμφωνα με απόφαση του Διοικητή Δυνάμεων της ΕΕ.
   Άρθρο 4
   Διέλευση συνόρων και μετακινήσεις στο έδαφος της χώρας υποδοχής
   1.   Εκτός από τα πληρώματα των σκαφών και αεροσκαφών της EUNAVFOR, το προσωπικό της EUNAVFOR εισέρχεται στο έδαφος της χώρας υποδοχής μόνον με επίδειξη των εγγράφων που ορίζονται στο άρθρο 3 παράγραφος 1. Το εν λόγω προσωπικό εξαιρείται από τους κανονισμούς περί διαβατηρίων και θεωρήσεων, από ελέγχους των υπηρεσιών μετανάστευσης και από τους τελωνειακούς ελέγχους κατά την είσοδο, την έξοδο ή τη μετακίνηση εντός του εδάφους της χώρας υποδοχής.
   2.   Το προσωπικό της EUNAVFOR εξαιρείται από τους κανονισμούς της χώρας υποδοχής όσον αφορά την εγγραφή και τον έλεγχο των αλλοδαπών, αλλά δεν θεωρείται ότι αποκτά οιοδήποτε δικαίωμα μόνιμης διαμονής ή κατοικίας στο έδαφος της χώρας υποδοχής.
   3.   Κατά την είσοδο σε αερολιμένα ή λιμένα της χώρας υποδοχής, το προσωπικό της EUNAVFOR τηρεί τους νόμους και κανονισμούς περί δημόσιας υγείας και περιβάλλοντος της χώρας υποδοχής. Για τον σκοπό αυτό, είναι δυνατόν να θεσπίζονται διατάξεις εφαρμογής, όπως αναφέρεται στο άρθρο 18.
   4.   Παρέχεται στη χώρα υποδοχής προς ενημέρωση γενικός κατάλογος των περιουσιακών στοιχείων της EUNAVFOR που εισέρχονται στο έδαφός της. Τα στοιχεία αυτά φέρουν διακριτικό σήμα EUNAVFOR.Τα περιουσιακά στοιχεία και τα μεταφορικά μέσα της EUNAVFOR, που εισέρχονται, διέρχονται ή εξέρχονται από το έδαφος της χώρας υποδοχής προς υποστήριξη της επιχείρησης, απαλλάσσονται από την υποβολή καταλόγων ή άλλων τελωνειακών εγγράφων και από κάθε έλεγχο.
   5.   Το προσωπικό της EUNAVFOR, με την επιφύλαξη των νόμων και των κανονισμών της χώρας υποδοχής, δύναται να οδηγεί αυτοκίνητα οχήματα και να χειρίζεται πλοία και αεροσκάφη στο έδαφος της χώρας υποδοχής, υπό τον όρο ότι έχει έγκυρη εθνική, διεθνή ή στρατιωτική άδεια οδήγησης, πιστοποιητικό πλοιάρχου ή άδεια πιλότου, ανάλογα με την περίπτωση.
   6.   Για τους σκοπούς της επιχείρησης, η χώρα υποδοχής παρέχει στην EUNAVFOR και στο προσωπικό της ελευθερία κινήσεων και το δικαίωμα ελεύθερης κυκλοφορίας στο έδαφός της, καθώς και στα ύδατα και τον εναέριο χώρο της. Η ελεύθερη διακίνηση στα ύδατα της χώρας υποδοχής περιλαμβάνει τη στάση και την αγκυροβόληση υπό οιεσδήποτε συνθήκες.
   7.   Για τους σκοπούς της επιχείρησης, η EUNAVFOR μπορεί να εκτοξεύει, να προσγειώνει ή να επιβιβάζει στο έδαφος της χώρας υποδοχής, συμπεριλαμβανομένων των χωρικών υδάτων και του εναέριου χώρου της, οιοδήποτε είδος αεροσκάφους ή στρατιωτικής συσκευής, υπό την επιφύλαξη της συγκατάθεσης της αρχής της χώρας υποδοχής που είναι αρμόδια για την ασφάλεια των πτήσεων.
   8.   Για τους σκοπούς της επιχείρησης, τα υποβρύχια της EUNAVFOR δεν υποχρεούνται να ταξιδεύουν στην επιφάνεια και να επιδεικνύουν τη σημαία τους στα χωρικά ύδατα της χώρας υποδοχής.
   Για τους σκοπούς της επιχείρησης, η EUNAVFOR και τα μεταφορικά μέσα που μισθώνει μπορούν να χρησιμοποιούν δημόσιες οδούς, γέφυρες, πορθμεία, αερολιμένες και λιμένες χωρίς καταβολή δασμών, τελών, διοδίων, φόρων και συναφών επιβαρύνσεων. Η EUNAVFOR δεν απαλλάσσεται από τις εύλογες επιβαρύνσεις, για ζητούμενες και παρεχόμενες υπηρεσίες υπό τους ιδίους όρους με εκείνους που προβλέπονται για τις ένοπλες δυνάμεις της χώρας υποδοχής.
   Άρθρο 5
   Προνόμια και ασυλίες που παρέχει η χώρα υποδοχής στην EUNAVFOR
   1.   Οι εγκαταστάσεις, τα σκάφη και τα αεροσκάφη της EUNAVFOR είναι απαραβίαστα. Πρόσωπα ενεργούντα εκ μέρους της χώρας υποδοχής δεν εισέρχονται σε αυτές χωρίς τη συγκατάθεση του Διοικητή Δυνάμεων της ΕΕ.
   2.   Οι εγκαταστάσεις της EUNAVFOR, η επίπλωση και τα λοιπά είδη που βρίσκονται σε αυτές καθώς και τα μεταφορικά της μέσα δεν μπορούν να καθίστανται αντικείμενο έρευνας, επίταξης, κατάσχεσης ή εκτελεστικών μέτρων.
   3.   Η EUNAVFOR και τα περιουσιακά της στοιχεία, ανεξαρτήτως του τόπου όπου βρίσκονται και του κατόχου τους, χαίρουν ασυλίας από κάθε μορφής νομική διαδικασία.
   4.   Τα αρχεία και τα έγγραφα EUNAVFOR είναι απαραβίαστα εν παντί χρόνω και οπουδήποτε και αν ευρίσκονται.
   5.   Η επίσημη αλληλογραφία EUNAVFOR είναι απαραβίαστη.
   6.   Όσον αφορά τα αγοραζόμενα και εισαγόμενα προϊόντα, τις υπηρεσίες που της παρέχονται και τις εγκαταστάσεις που χρησιμοποιεί για τους σκοπούς της επιχείρησης, η EUNAVFOR καθώς και οι προμηθευτές ή οι ανάδοχοί της, απαλλάσσονται από κάθε εθνικό, περιφερειακό και δημοτικό τέλος, φόρο και συναφή επιβάρυνση. Η EUNAVFOR δεν απαλλάσσεται από τέλη, φόρους ή επιβαρύνσεις που συνιστούν πληρωμή έναντι υπηρεσιών που της παρασχέθηκαν κατόπιν αιτήματός τους.
   7.   Η χώρα υποδοχής επιτρέπει την είσοδο και έξοδο ειδών για την επιχείρηση και χορηγεί απαλλαγή από όλους τους τελωνειακούς δασμούς, τέλη, διόδια, φόρους ή άλλες συναφείς επιβαρύνσεις, εκτός από τα τέλη αποθήκευσης, μεταφοράς και υπηρεσιών που παρασχέθηκαν κατόπιν αιτήματος.
   Άρθρο 6
   Προνόμια και ασυλίες που παρέχει η χώρα υποδοχήςστο προσωπικό της EUNAVFOR
   1.   Το προσωπικό της EUNAVFOR δεν υπόκειται σε ουδεμιάς μορφής σύλληψη ή κράτηση.
   2.   Τα έγγραφα, η αλληλογραφία και η περιουσία του προσωπικού της EUNAVFOR είναι απαραβίαστα, υπό την επιφύλαξη των εκτελεστικών μέτρων που επιτρέπονται δυνάμει της παραγράφου 6.
   3.   Το προσωπικό της EUNAVFOR χαίρει ασυλίας όσον αφορά την ποινική δικαιοδοσία της χώρας υποδοχής υπό οιεσδήποτε συνθήκες.
   Η εν λόγω ασυλία του προσωπικού της EUNAVFOR μπορεί να αρθεί από το αποστέλλον κράτος ή από το οικείο όργανο της ΕΕ, ανάλογα με την περίπτωση. Η άρση της ασυλίας πρέπει πάντοτε γίνεται γραπτώς.
   4.   Το προσωπικό της EUNAVFOR χαίρει ασυλίας όσον αφορά την αστική και διοικητική δικαιοδοσία της χώρας υποδοχής όσον αφορά τις προφορικές ή γραπτές δηλώσεις και οιασδήποτε πράξεις στις οποίες προέβη κατά την άσκηση των επίσημων καθηκόντων του. Σε περίπτωση που εγείρεται αγωγή για αστική υπόθεση κατά μέλους του προσωπικού της EUNAVFOR ενώπιον δικαστηρίου της χώρας υποδοχής, ενημερώνονται πάραυτα ο Διοικητής Δυνάμεων της ΕΕ και η αρμόδια αρχή του αποστέλλοντος κράτους ή του οργάνου της ΕΕ. Πριν από την κίνηση της διαδικασίας ενώπιον του αρμοδίου δικαστηρίου, ο Διοικητής Δυνάμεων της ΕΕ και η αρμόδια αρχή του αποστέλλοντος κράτους ή του οργάνου της ΕΕ πιστοποιούν στο δικαστήριο κατά πόσον το συγκεκριμένο αδίκημα διαπράχθηκε από μέλος του προσωπικού της EUNAVFOR κατά την άσκηση των επίσημων καθηκόντων του.
   Εάν το αδίκημα διαπράχθηκε κατά την άσκηση των επίσημων καθηκόντων, δεν κινείται η διαδικασία και εφαρμόζονται οι διατάξεις του άρθρου 15. Εάν το αδίκημα δεν διαπράχθηκε κατά την άσκηση των επίσημων καθηκόντων, η διαδικασία μπορεί να συνεχισθεί. Η πιστοποίηση από τον Διοικητή Δυνάμεων της ΕΕ και την αρμόδια αρχή του αποστέλλοντος κράτους ή του οργάνου της ΕΕ είναι δεσμευτική για τη δικαιοδοσία της χώρας υποδοχής η οποία δεν μπορεί να την αμφισβητήσει.
   Μέλος του προσωπικού της EUNAVFOR που έχει εγείρει αγωγή δεν δικαιούται να επικαλεσθεί την κατά τα ανωτέρω ασυλία σχετικά με τυχόν ανταγωγή άμεσα συνδεόμενη με την κύρια αγωγή.
   5.   Το προσωπικό της EUNAVFOR δεν μπορεί να εξαναγκασθεί να καταθέσει ως μάρτυρας. Ωστόσο, η EUNAVFOR και τα αποστέλλοντα κράτη προσπαθούν να παρέχουν καταθέσεις μαρτυρίας ή ένορκες βεβαιώσεις από μέλη του προσωπικού της EUNAVFOR που συμμετείχαν σε οιοδήποτε περιστατικό σε σχέση με το οποίο πρόσωπα μεταφέρθηκαν βάσει συμφωνίας μεταξύ της Ευρωπαϊκής Ένωσης και της χώρας υποδοχής για τους όρους μεταφοράς των υπόπτων πειρατείας και ένοπλης ληστείας και των περιουσιακών τους στοιχείων από την EUNAVFOR στη χώρα υποδοχής.
   6.   Δεν είναι δυνατόν να ληφθούν εκτελεστικά μέτρα κατά του προσωπικού της EUNAVFOR, εκτός από την περίπτωση που ασκείται αγωγή εναντίον του για αστική υπόθεση η οποία δεν συνδέεται με τα επίσημα καθήκοντά του. Τα περιουσιακά στοιχεία των μελών του προσωπικού της EUNAVFOR, για τα οποία ο Διοικητής Δυνάμεων της ΕΕ παρέχει πιστοποίηση ότι είναι αναγκαία για την εκπλήρωση των επίσημων καθηκόντων τους, δεν αποτελούν αντικείμενο κατάσχεσης για την εκτέλεση δικαστικής αποφάσεως. Σε αστικές διαδικασίες, το προσωπικό της EUNAVFOR δεν υπόκειται σε περιορισμούς της προσωπικής του ελευθερίας ή σε άλλα καταναγκαστικά μέτρα.
   7.   Η ασυλία του προσωπικού της EUNAVFOR από τη δικαιοδοσία της χώρας υποδοχής δεν το απαλλάσσει από τις δικαιοδοσίες των αντίστοιχων αποστελλόντων κρατών.
   8.   Το προσωπικό της EUNAVFOR, όσον αφορά τις υπηρεσίες που παρέχονται για την EUNAVFOR, εξαιρείται από τις διατάξεις περί κοινωνικής ασφάλισης που ενδέχεται να ισχύουν στη χώρα υποδοχής.
   9.   Το προσωπικό της EUNAVFOR εξαιρείται από οιαδήποτε μορφή φορολόγησης, στη χώρα υποδοχής, του μισθού και των αποζημιώσεων που λαμβάνουν από την EUNAVFOR ή από τα αποστέλλοντα κράτη, καθώς και των τυχόν προερχόμενων από πηγές εκτός της χώρας υποδοχής εσόδων του.
   Η χώρα υποδοχής επιτρέπει, σύμφωνα με όποιους νόμους ή κανονισμούς τυχόν θεσπίζει, την είσοδο και χορηγεί απαλλαγή από όλους τους τελωνειακούς δασμούς, τέλη, φόρους και συναφείς επιβαρύνσεις εκτός από τα τέλη αποθήκευσης, μεταφοράς και συναφών υπηρεσιών για είδη που προορίζονται για προσωπική χρήση του προσωπικού της EUNAVFOR.
   Οι προσωπικές αποσκευές του προσωπικού της EUNAVFOR δεν υπόκεινται σε ελέγχους, εκτός εάν υπάρχουν σοβαρές υπόνοιες ότι περιέχουν είδη τα οποία δεν προορίζονται για προσωπική χρήση από το προσωπικό της EUNAVFOR, ή είδη των οποίων η εισαγωγή ή η εξαγωγή απαγορεύεται από το νόμο ή τα οποία υπόκεινται σε καραντίνα βάσει των κανονισμών της χώρας υποδοχής. Στην περίπτωση αυτή, οι έλεγχοι διεξάγονται μόνο παρουσία του ενδιαφερομένου ή εξουσιοδοτημένου εκπροσώπου της EUNAVFOR.
   Άρθρο 7
   Προσωπικό απασχολούμενο σε τοπικό επίπεδο
   Το προσωπικό που απασχολείται σε τοπικό επίπεδο χαίρει μόνο των προνομίων και των ασυλιών που αποφασίζει η χώρα υποδοχής. Εντούτοις, η χώρα υποδοχής ασκεί τη δικαιοδοσία της επί του εν λόγω προσωπικού κατά τρόπον ώστε να μην παρεμβαίνει αδικαιολόγητα στην εκτέλεση της επιχείρησης.
   Άρθρο 8
   Ποινική δικαιοδοσία
   Οι αρμόδιες αρχές αποστέλλοντος κράτους έχουν το δικαίωμα να ασκούν στο έδαφος της χώρας υποδοχής όλες τις εξουσίες ποινικής και πειθαρχικής δικαιοδοσίας που τους παρέχει το δίκαιο του αποστέλλοντος κράτους επί του συνόλου του προσωπικού της EUNAVFOR που υπόκειται στο σχετικό δίκαιο του αποστέλλοντος κράτους. Εφόσον είναι δυνατόν, η χώρα υποδοχής προσπαθεί να διευκολύνει την άσκηση δικαιοδοσίας από τις αρμόδιες αρχές του αποστέλλοντος κράτους.
   Άρθρο 9
   Στολή και οπλισμός
   1.   Το προσωπικό φέρει στολή με βάση τους κανόνες που θεσπίζει ο Διοικητής των Δυνάμεων της ΕΕ.
   2.   Στη θάλασσα, το στρατιωτικό προσωπικό της EUNAVFOR, καθώς και το αστυνομικό προσωπικό όταν συνοδεύει συλληφθέντες από την EUNAVFOR, δύναται να φέρει οπλισμό και πυρομαχικά, υπό την προϋπόθεση ότι αυτό επιτρέπεται βάσει των διαταγών που έχει λάβει, στο πλαίσιο αυστηρά των επιχειρησιακών αναγκών.
   3.   Στην εδαφική επικράτεια των Σεϋχελλών, το προσωπικό της EUNAVFOR δύναται να φέρει όπλα, εφόσον αυτό επιτρέπεται βάσει των διαταγών που έχει λάβει, εντός του στρατοπέδου τους και κατά τη διέλευση μεταξύ των στρατοπέδων αυτών ή των σκαφών και αεροσκαφών τους όταν συνοδεύουν κρατούμενους υπόπτους πειρατές. Σε κάθε άλλη περίπτωση, μπορεί να φέρει όπλα μόνον, αφού προηγουμένως ζητήσει την άδεια δυνάμει του Νόμου των Σεϋχελλών περί Πυροβόλων Όπλων και των Πυρομαχικών τους.
   Άρθρο 10
   Υποστήριξη της χώρας υποδοχής και συμβάσεις
   1.   Η χώρα υποδοχής συμφωνεί, εφόσον της ζητηθεί, να συνδράμει την EUNAVFOR στην εξεύρεση κατάλληλων εγκαταστάσεων.
   2.   Στα πλαίσια των μέσων και των δυνατοτήτων της, η χώρα υποδοχής προσφέρει, χωρίς επιβάρυνση, εγκαταστάσεις που έχει στην ιδιοκτησία της, εφόσον αυτές ζητηθούν για τη διεξαγωγή διοικητικών και επιχειρησιακών δραστηριοτήτων της EUNAVFOR εξαιρουμένων των δαπανών λειτουργίας και καυσίμου.
   3.   Στα πλαίσια των μέσων και των δυνατοτήτων της, η χώρα υποδοχής συμβάλλει στην προετοιμασία, την εγκατάσταση, την εκτέλεση και την υποστήριξη της επιχείρησης. Η βοήθεια και η υποστήριξη από τη χώρα υποδοχής παρέχεται υπό τους ίδιους όρους που ισχύουν για τη βοήθεια και την υποστήριξη στις ένοπλες δυνάμεις της χώρας υποδοχής.
   4.   Το δίκαιο που διέπει τις συμβάσεις που έχουν συναφθεί από τη EUNAVFOR στη χώρα υποδοχής καθορίζεται από τη σύμβαση.
   5.   Η σύμβαση μπορεί να ορίζει ότι η διαδικασία διευθέτησης διαφορών που προβλέπεται στο άρθρο 15 παράγραφοι 3 και 4, ισχύει για διαφορές που προκύπτουν από την εφαρμογή της σύμβασης.
   6.   Η χώρα υποδοχής διευκολύνει την εφαρμογή των συμβάσεων που συνάπτει η EUNAVFOR με εμπορικές οντότητες για τους σκοπούς της επιχείρησης.
   Άρθρο 11
   Αλλαγές στις εγκαταστάσεις
   1.   Με την επιφύλαξη των νόμων και των κανονισμών της χώρας υποδοχής, η EUNAVFOR εξουσιοδοτείται να κατασκευάζει, να μετατρέπει ή να τροποποιεί τις εγκαταστάσεις ανάλογα με τις επιχειρησιακές της ανάγκες.
   2.   Η χώρα υποδοχής δεν ζητά αποζημίωση από την EUNAVFOR για τις εν λόγω κατασκευές, μετατροπές ή τροποποιήσεις.
   Άρθρο 12
   Θάνατοι προσωπικού της EUNAVFOR
   1.   Ο Διοικητής Δυνάμεων της ΕΕ έχει το δικαίωμα να αναλαμβάνει και να διενεργεί τα προσήκοντα για τον επαναπατρισμό θανόντων μελών του προσωπικού της EUNAVFOR, καθώς και των προσωπικών τους περιουσιακών στοιχείων.
   2.   Δεν διενεργείται νεκροψία επί των θανόντων μελών της EUΝΑVFOR χωρίς τη συγκατάθεση του κράτους του οποίου ο θανών έφερε την ιθαγένεια και την παρουσία εκπροσώπου της EUΝΑVFOR και/ή του κράτους ιθαγένειας του θανόντος.
   3.   Η χώρα υποδοχής και η EUΝΑVFOR συνεργάζονται στον μέγιστο βαθμό με σκοπό τον έγκαιρο επαναπατρισμό των θανόντων μελών του προσωπικού της EUΝΑVFOR.
   Άρθρο 13
   Ασφάλεια της EUNAVFOR και στρατιωτική αστυνομία
   1.   Η χώρα υποδοχής λαμβάνει όλα τα απαραίτητα μέτρα προκειμένου να εξασφαλίζεται η ασφάλεια της EUNAVFOR και του προσωπικού της.
   2.   Ο Διοικητής Δυνάμεων της ΕΕ δύναται να συστήνει μονάδα στρατιωτικής αστυνομίας για την τήρηση της τάξης στις εγκαταστάσεις της EUNAVFOR.
   3.   Η μονάδα της στρατιωτικής αστυνομίας δύναται επίσης, σε συνεννόηση και σε συνεργασία με τη στρατιωτική αστυνομία ή την αστυνομία της χώρας υποδοχής, να ενεργεί και έξω από τις εν λόγω εγκαταστάσεις προκειμένου να διασφαλίσει την τήρηση της τάξης και της πειθαρχίας στους κόλπους του προσωπικού της EUNAVFOR.
   4.   Τα μέλη του προσωπικού της EUNAVFOR που διέρχονται διά του εδάφους της χώρας υποδοχής για να συνοδεύσουν τους συλληφθέντες από την EUNAVFOR, μπορούν να λαμβάνουν τα δέοντα μέτρα σωματικού καταναγκασμού κατά των ατόμων αυτών.
   Άρθρο 14
   Επικοινωνίες
   1.   Η EUΝΑVFOR μπορεί να εγκαθιστά και να χρησιμοποιεί ραδιοσταθμούς μετάδοσης και λήψης, καθώς και δορυφορικά συστήματα. Συνεννοούνται με τις αρμόδιες αρχές της χώρας υποδοχής προκειμένου να μην υπάρχουν προβλήματα σχετικά με τη χρησιμοποίηση των κατάλληλων συχνοτήτων. Η χώρα υποδοχής παρέχει δωρεάν πρόσβαση στο φάσμα συχνοτήτων σύμφωνα με τις νομοθετικές και κανονιστικές διατάξεις της χώρας υποδοχής.
   2.   Η EUΝΑVFOR έχει το δικαίωμα της άνευ περιορισμού επικοινωνίας μέσω ασυρμάτου (συμπεριλαμβανομένης της δορυφορικής, κινητής και ραδιοτηλεφωνικής τηλεπικοινωνίας), τηλεφώνου, τηλέγραφου, τηλεομοιοτυπικής συσκευής και κάθε άλλου μέσου, καθώς και το δικαίωμα να εγκαταστήσουν τον εξοπλισμό που απαιτείται για τη διατήρηση των επικοινωνιών εντός και μεταξύ των εγκαταστάσεων της EUΝΑVFOR, συμπεριλαμβανομένης της τοποθέτησης καλωδίων και επίγειων γραμμών για τον σκοπό της επιχείρησης.
   3.   Η EUΝΑVFOR μπορεί να λαμβάνει, στις εγκαταστάσεις της, τα απαιτούμενα μέτρα για να εξασφαλίζει τη διαβίβαση του ταχυδρομείου που αποστέλλεται στην EUΝΑVFOR και στο προσωπικό της, ή που προέρχεται από την EUΝΑVFOR και το προσωπικό της.
   Άρθρο 15
   Αξιώσεις για θάνατο, τραυματισμό, ζημία ή απώλεια
   1.   Η EUNAVFOR και το προσωπικό της δεν ευθύνονται για ζημιές ή απώλειες μη στρατιωτικών ή κρατικών περιουσιακών στοιχείων που προκαλούνται από δράση που αναλαμβάνεται από την EUNAVFOR κατά την άσκηση των επισήμων καθηκόντων τους ή προκαλούνται από δραστηριότητες που συνδέονται με ταραχές ή την προστασία της EUNAVFOR.
   2.   Με σκοπό την επίτευξη φιλικού διακανονισμού, οι αξιώσεις για ζημιές ή απώλειες μη στρατιωτικών ή κρατικών περιουσιακών στοιχείων που δεν περιλαμβάνονται στην παράγραφο 1, καθώς και οι αιτήσεις αποζημίωσης για τον θάνατο ή τον τραυματισμό προσώπων και για ζημιές ή απώλειες περιουσιακών στοιχείων της EUNAVFOR διαβιβάζονται στην EUNAVFOR μέσω των αρμόδιων αρχών της χώρας υποδοχής όσον αφορά αξιώσεις που εγείρονται από νομικά ή φυσικά πρόσωπα της χώρας υποδοχής, ή στις αρμόδιες αρχές της χώρας υποδοχής όσον αφορά αξιώσεις που εγείρονται από την EUNAVFOR.
   3.   Εφόσον δεν μπορεί να υπάρξει φιλικός διακανονισμός, η αίτηση αποζημίωσης υποβάλλεται σε επιτροπή αποζημιώσεων αποτελούμενη από εκπροσώπους της EUNAVFOR και από ισάριθμους εκπροσώπους της χώρας υποδοχής. Η διευθέτηση των αιτήσεων αυτών επιτυγχάνεται με κοινή συμφωνία.
   4.   Εφόσον δεν μπορεί να επιτευχθεί διακανονισμός στο πλαίσιο της επιτροπής αποζημιώσεων, η διαφορά:

               α)

               για αξιώσεις μέχρι και 40 000 ευρώ, διευθετείται με διπλωματικά μέσα μεταξύ της χώρας υποδοχής και των εκπροσώπων των ΕΕ·

               β)

               για αξιώσεις που υπερβαίνουν το ποσό που αναφέρεται στο στοιχείο α), υποβάλλεται σε διαιτητικό δικαστήριο, οι αποφάσεις του οποίου είναι δεσμευτικές.

         5.   Το διαιτητικό δικαστήριο αποτελείται από τρεις διαιτητές, εκ των οποίων ένας ορίζεται από τη χώρα υποδοχής, ένας από την EUNAVFOR και ο τρίτος από κοινού από τη χώρα υποδοχής και τη EUNAVFOR. Εάν ένα από τα μέρη δεν ορίσει διαιτητή εντός δύο μηνών ή εάν δεν μπορεί να υπάρξει συμφωνία μεταξύ της χώρας υποδοχής και της EUNAVFOR όσον αφορά τον διορισμό του τρίτου διαιτητή, ο εν λόγω διαιτητής ορίζεται από τον Πρόεδρο του Δικαστηρίου των Ευρωπαϊκών Κοινοτήτων.
   Συνάπτεται διοικητική ρύθμιση μεταξύ του Διοικητή Επιχειρήσεων/Δυνάμεων της ΕΕ και των διοικητικών αρχών της χώρας υποδοχής με σκοπό τον καθορισμό της εντολής της επιτροπής αποζημιώσεων και του διαιτητικού δικαστηρίου, της εφαρμοστέας διαδικασίας στο πλαίσιο αυτών των οργάνων και των όρων υποβολής των αιτήσεων αποζημίωσης.
   Άρθρο 16
   Σύνδεσμος και διαφορές
   1.   Κάθε ζήτημα που προκύπτει από την εφαρμογή της παρούσας συμφωνίας εξετάζεται από εκπροσώπους της EUNAVFOR και των αρμόδιων αρχών της χώρας υποδοχής.
   2.   Εν απουσία πρότερης διευθέτησης, οι διαφορές επί της ερμηνείας ή της εφαρμογής της παρούσας συμφωνίας διευθετούνται αποκλειστικά με διπλωματικά μέσα μεταξύ των εκπροσώπων της ΕΕ και της χώρας υποδοχής.
   Άρθρο 17
   Άλλες διατάξεις
   1.   Στις περιπτώσεις που η παρούσα συμφωνία αναφέρεται στα προνόμια, στις ασυλίες και στα δικαιώματα της EUNAVFOR και του προσωπικού της, η κυβέρνηση της χώρας υποδοχής φέρει την ευθύνη για την εφαρμογή και τη συμμόρφωση προς τις εν λόγω ασυλίες, προνόμια και δικαιώματα από τις αρμόδιες τοπικές αρχές της χώρας υποδοχής.
   2.   Κανένα στοιχείο της παρούσας συμφωνίας δεν προορίζεται ούτε δύναται να ερμηνεύεται ως παρέκκλιση από οιοδήποτε δικαίωμα που ενδέχεται να έχει κράτος μέλος της ΕΕ ή άλλο κράτος το οποίο συμβάλλει στην EUNAVFOR στο πλαίσιο άλλων συμφωνιών.
   Άρθρο 18
   Διατάξεις εφαρμογής
   Για τους σκοπούς εφαρμογής της παρούσας συμφωνίας, τα επιχειρησιακά, διοικητικά και τεχνικά θέματα μπορούν να αποτελούν αντικείμενο χωριστών ρυθμίσεων που συνάπτονται μεταξύ του Διοικητή Επιχειρήσεων/Δυνάμεων της ΕΕ και των διοικητικών αρχών της χώρας υποδοχής.
   Άρθρο 19
   Έναρξη ισχύος και λήξη
   1.   Η παρούσα συμφωνία τίθεται σε ισχύ κατά την ημερομηνία της υπογραφής της και παραμένει εν ισχύι μέχρι την ημερομηνία αναχώρησης του τελευταίου στοιχείου της EUNAVFOR και του τελευταίου μέλους του προσωπικού της, σύμφωνα με κοινοποίηση της EUNAVFOR. Οιοδήποτε από τα μέρη δύναται να θέσει τέρμα στην παρούσα συμφωνία ενωρίτερα απευθύνοντας εξάμηνη γραπτή προειδοποίηση.
   2.   Παρά την παράγραφο 1, οι διατάξεις των άρθρων 4 παράγραφος 8, 5 παράγραφοι 1-3, 5 παράγραφος 6, 5 παράγραφος 7, 6 παράγραφος 1, 6 παράγραφος 3, 6 παράγραφος 4, 6 παράγραφος 6, 6 παράγραφοι 8-10, 10 παράγραφος 2, 11 και 15 θεωρούνται εφαρμοστέες από την ημερομηνία της πρώτης ανάπτυξης προσωπικού της EUNAVFOR, εφόσον η ημερομηνία αυτή προηγείται της ημερομηνίας έναρξης ισχύος της παρούσας συμφωνίας.
   3.   Η παρούσα συμφωνία δύναται να τροποποιηθεί με γραπτή συμφωνία των μερών.
   4.   Η λήξη της παρούσας συμφωνίας δεν επηρεάζει τα δικαιώματα ή τις υποχρεώσεις που προκύπτουν από την εφαρμογή της παρούσας συμφωνίας πριν από τη λήξη της.

      Έγινε στη Βικτόρια, Σεϋχέλλες, σε δύο αντίτυπα, στην αγγλική γλώσσα, στις 10 Νοεμβρίου 2009.

            Για την Ευρωπαϊκή Ένωση

            Για τη Δημοκρατία των Σεϋχελλών


title: 2012/680/ΕΕ: Απόφαση του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 , σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/015 FR/Peugeot από τη Γαλλία)

text:
               7.11.2012

               EL

               Επίσημη Εφημερίδα της Ευρωπαϊκής Ένωσης

               L 307/74

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 25ης Οκτωβρίου 2012
   σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/015 FR/Peugeot από τη Γαλλία)
   (2012/680/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και ιδίως το σημείο 28,
   Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (2), και ιδίως το άρθρο 12 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη υποστήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και να τους βοηθήσει να επανενταχθούν στην αγορά εργασίας.

               (2)

               Για τις αιτήσεις που υποβάλλονται από την 1η Μαΐου 2009 έως την 30ή Δεκεμβρίου 2011 το πεδίο εφαρμογής του ΕΤΠ διευρύνθηκε, ώστε να περιλαμβάνει και την υποστήριξη απολυθέντων εργαζομένων των οποίων η απόλυση είναι άμεση συνέπεια της παγκόσμιας χρηματοπιστωτικής και οικονομικής κρίσης.

               (3)

               Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ έως το ποσό των 500 εκατ. EUR ετησίως.

               (4)

               Στις 5 Μαΐου 2010, η Γαλλία υπέβαλε αίτηση για την κινητοποίηση του ΕΤΠ όσον αφορά τις απολύσεις στον όμιλο PSA Peugeot Citroën στη Γαλλία, την οποία συμπλήρωσε με πρόσθετες πληροφορίες στο διάστημα έως τις 13 Απριλίου 2012. Η εν λόγω αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 11 949 666 EUR.

               (5)

               Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Γαλλία,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2012 κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για την παροχή ποσού 11 949 666 EUR σε πιστώσεις ανάληψης υποχρεώσεων και σε πιστώσεις πληρωμών.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Στρασβούργο, 25 Οκτωβρίου 2012.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΆΝΝΗΣ

      (1)  ΕΕ C 139 της 14.6.2006, σ. 1.

      (2)  ΕΕ L 406 της 30.12.2006, σ. 1.


Avis juridique important

|

32003D0456

2003/456/ΕΚ: Απόφαση της Επιτροπής, της 19ης Ιουνίου 2003, για παρέκκλιση της απόφασης 98/235/ΕΚ σχετικά με τη λειτουργία συμβουλευτικών επιτροπών στον τομέα της Κοινής Γεωργικής Πολιτικής

Επίσημη Εφημερίδα αριθ. L 152 της 20/06/2003 σ. 0086 - 0086

Απόφαση της Επιτροπήςτης 19ης Ιουνίου 2003για παρέκκλιση της απόφασης 98/235/ΕΚ σχετικά με τη λειτουργία συμβουλευτικών επιτροπών στον τομέα της Κοινής Γεωργικής Πολιτικής(2003/456/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την απόφαση 98/235/ΕΚ της Επιτροπής, της 11ης Μαρτίου 1998, για τη λειτουργία συμβουλευτικών επιτροπών στον τομέα της Κοινής Γεωργικής Πολιτικής(1),Εκτιμώντας τα ακόλουθα:(1) Το άρθρο 4 παράγραφος 3 της απόφασης 98/235/ΕΚ ορίζει ότι τα μέλη των επιτροπών διορίζονται για πέντε έτη. Η θητεία τους είναι ανανεώσιμη και, σε ειδικές περιπτώσεις, είναι δυνατόν να αντικατασταθούν.(2) Η πενταετής αυτή περίοδος λήγει στις 4 Οκτωβρίου 2003 για τα μέλη που διορίστηκαν το 1998, και αργότερα για τους αντικαταστάτες τους που διορίστηκαν στο εν τω μεταξύ διάστημα.(3) Στη σύνοδο κορυφής της Κοπεγχάγης, συμφωνήθηκε με τις υποψήφιες χώρες ότι η προσχώρηση των δέκα νέων κρατών μελών μπορεί και θα πρέπει να έχει ολοκληρωθεί την 1η Μαΐου 2004.(4) Οι οργανώσεις των υποψηφίων χωρών συμμετέχουν όλο και περισσότερο στις υφιστάμενες οργανώσεις σε επίπεδο Ευρωπαϊκής Ένωσης, αντιπροσωπεύοντας την κοινωνία των πολιτών και των κοινωνικών εταίρων σε συμβουλευτικές επιτροπές και μόνιμες ομάδες του γεωργικού τομέα.(5) Μετά την προσχώρηση, η εκπροσώπηση των κοινωνικοοικονομικών οργανώσεων των νέων κρατών μελών πρέπει να διασφαλίζεται στο πλαίσιο της συμβουλευτικής δομής για τη γεωργία και την αγροτική ανάπτυξη.(6) Συνεπώς, η θητεία των υφιστάμενων μελών στις εν λόγω επιτροπές πρέπει να λήξει στις 30 Απριλίου 2004,ΑΠΟΦΑΣΙΖΕΙ:Άρθρο 1Κατά παρέκκλιση του άρθρου 4 παράγραφος 3 της απόφασης 98/235/ΕΚ, η θητεία των μελών των συμβουλευτικών επιτροπών που ασχολούνται με θέματα που καλύπτονται από την Κοινή Γεωργική Πολιτική λήγει στις 30 Απριλίου 2004.Άρθρο 2Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.Βρυξέλλες, 19 Ιουνίου 2003.Για την ΕπιτροπήFranz FischlerΜέλος της Επιτροπής(1) ΕΕ L 88 της 24.3.1998, σ. 59.


Avis juridique important

|

32004D0171

2004/171/ΕΚ: Απόφαση του Συμβουλίου, της 10ης Φεβρουαρίου 2004, για το διορισμό ενός τακτικού μέλους στην Επιτροπή των Περιφερειών

Επίσημη Εφημερίδα αριθ. L 055 της 24/02/2004 σ. 0052 - 0052

Απόφαση του Συμβουλίουτης 10ης Φεβρουαρίου 2004για το διορισμό ενός τακτικού μέλους στην Επιτροπή των Περιφερειών(2004/171/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,την πρόταση της ισπανικής κυβέρνησης,Εκτιμώντας τα ακόλουθα:(1) Την απόφαση 2002/60/ΕΚ του Συμβουλίου 2002(1) για το διορισμό των τακτικών και αναπληρωματικών μελών της Επιτροπής των Περιφερειών.(2) Μετά τη λήξη της θητείας του κ. José María ALVAREZ DEL MANZANO y LOPEZ DEL HIERRO, η οποία γνωστοποιήθηκε στο Συμβούλιο στις 22 Ιανουαρίου 2004, έμεινε κενή μία θέση τακτικού μέλους της Επιτροπής των Περιφερειών,ΑΠΟΦΑΣΙΖΕΙ:Άρθρο μόνοΟ κ. Alberto RUIZ-GALLARDON JIMENEZ, Alcalde de Madrid, διορίζεται τακτικό μέλος της Επιτροπής των Περιφερειών σε αντικατάσταση του κ. José María ALVAREZ DEL MANZANO y LOPEZ DEL HIERRO για το υπόλοιπο της θητείας του, δηλαδή έως τις 25 Ιανουαρίου 2006.Βρυξέλλες, 10 Φεβρουαρίου 2004.Για το ΣυμβούλιοΟ ΠρόεδροςC. McCreevy(1) ΕΕ L 24 της 26.1.2002, σ. 38.


title: 2010/351/ΚΕΠΠΑ: Απόφαση EUJUST LEX-IRAQ/1/2010 της Επιτροπής Πολιτικής και Ασφάλειας, της 22ας Ιουνίου 2010 , σχετικά με την παράταση της εντολής του αρχηγού αποστολής της ενοποιημένης Αποστολής της Ευρωπαϊκής Ένωσης EUJUST LEX-IRAQ, για επιβολή του κράτους δικαίου στο Ιράκ

text:
               26.6.2010

               EL

               Επίσημη Εφημερίδα της Ευρωπαϊκής Ένωσης

               L 160/10

         ΑΠΌΦΑΣΗ EUJUST LEX-IRAQ/1/2010 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 22ας Ιουνίου 2010
   σχετικά με την παράταση της εντολής του αρχηγού αποστολής της ενοποιημένης Αποστολής της Ευρωπαϊκής Ένωσης EUJUST LEX-IRAQ, για επιβολή του κράτους δικαίου στο Ιράκ
   (2010/351/ΚΕΠΠΑ)
   H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη:
   τη συνθήκη για την Ευρωπαϊκή Ένωση και ιδίως το άρθρο 38 παράγραφος 3,
   την απόφαση 2010/330/ΚΕΠΠΑ του Συμβουλίου, της 14ης Ιουνίου 2010, σχετικά με την ενοποιημένη Αποστολή της Ευρωπαϊκής Ένωσης EUJUST LEX-IRAQ, για επιβολή του κράτους δικαίου στο Ιράκ (1) και ιδίως το άρθρο 9 παράγραφος 2,
   Εκτιμώντας τα ακόλουθα:

               1.

               Σύμφωνα με το άρθρο 9 παράγραφος 2 της απόφασης 2010/330/ΚΕΠΠΑ του Συμβουλίου, εξουσιοδοτείται η Επιτροπή Πολιτικής και Ασφαλείας (ΕΠΑ), σύμφωνα με το άρθρο 38 της συνθήκης, να λαμβάνει τις σχετικές αποφάσεις, προκειμένου να ασκεί τον πολιτικό έλεγχο και τη στρατηγική διεύθυνση της ενοποιημένης Αποστολής της Ευρωπαϊκής Ένωσης EUJUST LEX-IRAQ (στο εξής «EUJUST LEX-IRAQ»), και, μεταξύ άλλων, την απόφαση για τον διορισμό του αρχηγού αποστολής.

               2.

               Στις 15 Δεκεμβρίου 2009, κατόπιν πρότασης της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας (ΥΕ), η ΕΠΑ υιοθέτησε την απόφαση 2009/982/ΚΕΠΠΑ (2) για τον διορισμό του κ. Francisco DÍAZ ALCANTUD ως αρχηγού αποστολής της EUJUST LEX-IRAQ.

               3.

               Στις 16 Ιουνίου 2010, η ΥΕ πρότεινε στην ΕΠΑ να παρατείνει την εντολή του κ. Francisco DÍAZ ALCANTUD ως αρχηγού αποστολής της EUJUST LEX-IRAQ μέχρι τις 30 Ιουνίου 2011.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εντολή του κ. Francisco DÍAZ ALCANTUD ως αρχηγού αποστολής της EUJUST LEX-IRAQπαρατείνεται από την 1η Ιουλίου 2010 έως τις 30 Ιουνίου 2011.
   Άρθρο 2
   Η παρούσα απόφαση τίθεται σε ισχύ την ημέρα της έκδοσής της.

      Βρυξέλλες, 22 Ιουνίου 2010.

            Για την Επιτροπή Πολιτικής και Ασφάλειας

            Ο Πρόεδρος

         C. FERNÁNDEZ-ARIAS

      (1)  ΕΕ L 149 της 15.6.2010, σ. 12.

      (2)  ΕΕ L 338 της 19.12.2009, σ. 92.


title: Απόφαση (ΚΕΠΠΑ) 2016/938 της Επιτροπής Πολιτικής και Ασφάλειας, της 31ης Μαΐου 2016, για την παράταση της θητείας του αρχηγού της αποστολής KΠAA της Ευρωπαϊκής Ένωσης στο Μάλι (EUCAP Sahel Mali) (EUCAP Sahel Mali/1/2016)

text:
               14.6.2016

               EL

               Επίσημη Εφημερίδα της Ευρωπαϊκής Ένωσης

               L 155/23

         ΑΠΌΦΑΣΗ (ΚΕΠΠΑ) 2016/938 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 31ης Μαΐου 2016
   για την παράταση της θητείας του αρχηγού της αποστολής KΠAA της Ευρωπαϊκής Ένωσης στο Μάλι (EUCAP Sahel Mali) (EUCAP Sahel Mali/1/2016)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτη παράγραφος,
   Έχοντας υπόψη την απόφαση 2014/219/ΚΕΠΠΑ του Συμβουλίου, της 15ης Απριλίου 2014, σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (1), και συγκεκριμένα το άρθρο 7 παράγραφος 1 αυτής,
   Έχοντας υπόψη την απόφαση (ΚΕΠΠΑ) 2015/76 του Συμβουλίου, της 19ης Ιανουαρίου 2015, για την έναρξη της αποστολής ΚΠΑΑ της Ευρωπαϊκής Ένωσης στο Μάλι (EUCAP Sahel Mali), και την τροποποίηση της απόφασης 2014/219/ΚΕΠΠΑ (2),
   Λαμβάνοντας υπόψη τα εξής:

               (1)

               Βάσει της απόφασης 2014/219/ΚΕΠΠΑ, εξουσιοδοτείται η Επιτροπή Πολιτικής και Ασφάλειας (ΕΠΑ), σύμφωνα με το άρθρο 38 της Συνθήκης, να λαμβάνει τις σχετικές αποφάσεις, προκειμένου να ασκεί τον πολιτικό έλεγχο και τη στρατηγική διεύθυνση της αποστολής EUCAP Sahel Mali, συμπεριλαμβανομένης της απόφασης διορισμού αρχηγού αποστολής.

               (2)

               Στις 26 Μαΐου 2014 η ΕΠΑ εξέδωσε την απόφαση EUCAP Sahel Mali/1/2014 (3), για τον διορισμό του κ. Albrecht CONZE ως αρχηγού της αποστολής EUCAP Sahel Mali από τις 26 Μαΐου 2014 έως τις 14 Ιανουαρίου 2015.

               (3)

               Στις 14 Ιανουαρίου 2015 η ΕΠΑ εξέδωσε την απόφαση (ΚΕΠΠΑ) 2015/67 (4), για την παράταση της εντολής του κ. Albrecht CONZE ως αρχηγού της αποστολής EUCAP Sahel Mali έως τις 14 Ιουνίου 2015.

               (4)

               Στις 15 Απριλίου 2015 η ΕΠΑ εξέδωσε την απόφαση (ΚΕΠΠΑ) 2015/610 (5), για την παράταση της θητείας του κ. Albrecht CONZE ως αρχηγού της αποστολής EUCAP Sahel Mali έως τις 14 Ιουνίου 2016.

               (5)

               Η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας πρότεινε την παράταση της θητείας του κ. Albrecht CONZE ως αρχηγού της αποστολής EUCAP Sahel Mali, από τις 15 Ιουνίου 2016 έως τις 14 Ιανουαρίου 2017,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θητεία του κ. Albrecht CONZE ως αρχηγού της αποστολής EUCAP Sahel Mali παρατείνεται έως τις 14 Ιανουαρίου 2017.
   Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 31 Μαΐου 2016.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 113 της 16.4.2014, σ. 21.

      (2)  ΕΕ L 13 της 20.1.2015, σ. 5.

      (3)  Απόφαση EUCAP Sahel Mali /1/2014 της Επιτροπής Πολιτικής και Ασφάλειας της 26ης Μαΐου 2014, για τον διορισμό Αρχηγού της αποστολής ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (ΕΕ L 164 της 3.6.2014, σ. 43.)

      (4)  Απόφαση (ΚΕΠΠΑ) 2015/67 της Επιτροπής Πολιτικής και Ασφάλειας, της 14ης Ιανουαρίου 2015, για την παράταση της εντολής του Αρχηγού της Αποστολής KΠAA της Ευρωπαϊκής Ένωσης στο Μάλι (EUCAP Sahel Mali) (EUCAP Sahel Mali/1/2015) (ΕΕ L 11 της 17.1.2015, σ. 72).

      (5)  Απόφαση (ΚΕΠΠΑ) 2015/610 της Επιτροπής Πολιτικής και Ασφάλειας, της 15ης Απριλίου 2015, για την παράταση της θητείας του Αρχηγού της Αποστολής KΠAA της Ευρωπαϊκής Ένωσης στο Μάλι (EUCAP Sahel Mali/2/2015) (EUCAP Sahel Mali/2/2015) (ΕΕ L 101 της 18.4.2015, σ. 60).